GBE BUBU Albanian Amharic Arabic Chichewa Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Korean Latvian Lithuanian Malagasy Norwegian Papiamento (Curaçao) Polish Portuguese Romanian Russian Samoan Setswana Slovak Slovenian Spanish Swahili Swedish Tagalog Thai Ukrainian\nMELƆ̃A akɔɖu ɖuɖu ɣesiaɣi. Mexɔ se be ame akpa gãtɔ hã ɖunɛ. Menye ɖeko akɔɖu vivina ko o ke nunyiame siwo nye vitamin, mineral, kple ka hã sɔ gbɔ ɖe eme. Àdi be yeanya nu geɖe tso atikutsetse sia si me nunyiamewo sɔ gbɔ ɖo ŋua? Nyitsɔ laa la, agbledela aɖe kple srɔ̃a fia nukumɔ si dzi akɔɖu gagbugbɔ dzena le eɖokui si lam.\nTony kple Marie (siwo ƒe foto dze le etame) nye agbledelawo le South Africa ƒe Limpopo Nuto, ƒe akpa si woyɔna be Levubu me. Wodoa nuku vovovowo ɖe woƒe agble si ƒe lolome nye agbleka (acre) 140 la me. Gake akɔɖu koŋue sɔ gbɔ ɖe eme wu. Tony adi be yeaƒo nu tso atikutsetse nyanyɛ sia ŋu na mí.\nEƒe Agbledede Kple Yame ƒe Nɔnɔmewo\nTony ɖe nu me be: “Anyigba nyuitɔe nye esi me tsu sɔ gbɔ ɖo eye mele be wòanye ke ɖeɖe alo kpe tsaklitsakli o. Ele be anyigbaa ƒe nɔnɔme sia nade to eye tsi nate ŋu ato eme nyuie. Akɔɖu wɔna nyuie le nuto siwo me sno medzana le o. Le nyateƒe me la, dzoxɔxɔ gbãgbãgbã sɔna na wo ŋutɔ. Levubu ƒe dzoxɔxɔ nɔa Celsius 12 va ɖo 35 lɔƒo ƒe sia ƒe.” Esi mebia gbe Tony ku ɖe tsidzadza ŋu la, eɖo eŋu be: “Ehiã be tsi nadza ɖe akɔɖu dzi enuenu alo be woade tsii kwasiɖa sia kwasiɖa.”\nAkɔɖuti aɖi ati, gake menye ati ŋutɔŋutɔe nye ekɔgbea o, ke boŋ enye aŋgbawo ƒe ƒuƒoƒo. Gbe dzɔtsu titri aɖee akɔɖuti nye, ke menye ati ŋutɔŋutɔe wònye o. Eƒe kpe ŋutɔ nɔa to me, si woyɔna be akɔɖukpe. Kewo tona ɖe kpea ŋu, eye aŋgbawo tsina ɖe atia ŋu eye wòva doa loto mlɔeba. Kpea dzea vi hã siwo va zua akɔɖuti yeyewo.\nAkɔɖuti ƒe tsitsi dzena le hatsotso etɔ̃ koŋ me, si agbledela siwo le afisia yɔna be “akɔɖuti tsitsia, esi le vedomesi, kple akɔɖuvi.” (Kpɔ fotoa.) “Tsitsia” adze le ƒe sia me, “esi le vedomesi” adze le ƒe si gbɔna me, eye “akɔɖuvia” adze le ƒe etɔ̃lia me. “Akɔɖuviwo” dzena ɖe “akɔɖutia” ŋu le agbɔsɔsɔ gã aɖe me. Ne “fẽ” siawo tsi ɖo klonu la, wohoa wo katã ɖa negbe esiwo ate ŋu ava dze ŋu koe womehona o.\nLoto gã dzẽ, si va zua akɔɖuta emegbe la dzena tsoa akɔɖutia ƒe titina makpɔmakpɔ la me. Vivivi la, eva dona ɖe eƒe ɖɔme eye wòdea mo to. Ne seƒoƒoawo lũ xe la, akɔɖugba fẽ 10 va ɖo 15 siwo ƒo ƒu wɔ akɔɖuta la dzena nyuie—hedzena na amesiwo mekpɔe kpɔ o abe ɖe wotrɔ ta gbo hafi nɔa tsitsim ene! Akɔɖu ɖekaɖeka 20 alo esiwo wu nenemae te ŋu nɔa akɔɖugba ɖeka ŋu.\nƔeyiɣi si me akɔɖu doa loto vaseɖe etsoɣi te ŋu nyea tso ɣleti etɔ̃ va ɖo ade lɔƒo, eye esia nɔa te ɖe ƒea ƒe ɣeyiɣi si me wònye la dzi. Wotsonɛ esime wòle gbogbo, gake ne etsi nyuie ko hafi. Akɔɖuta si sɔ hena dzadzra ƒe kpekpeme nɔa kilogram 35 lɔƒo. Ne wotsoe vɔ la, wotsɔa aŋenu aɖe tsyɔa edzi be woaganɔ mimlim anɔ wo nɔewo ƒom wo ŋuti nagblẽ esime wotsɔ wo da ɖe agbatsɔkeke dzi yina afisi woadzrae ɖo le o. Le afisia la woflia akɔɖugba la ɖe agba suesuewo me siwo me akɔɖu etɔ̃ va ɖo ade le me eye wotsɔa dɔlékuiwutike sisina ɖe wo ŋu be magaƒo ŋɔŋɔe o.\nLe South Africa la, wodea akɔɖuawo agbalẽgo siwo me wofa aŋe ɖo eye woŋɔ dowo ɖe wo me la me eye wotsɔa wo yina ɖe xɔ siwo me wodana wo ɖo be woaɖi la me. Le afisia la, ya si woyɔna be ethylene nana wòɖina kaba. * Wonana akɔɖuawo nɔa dzoxɔxɔ aɖe sinu me ŋkeke ɖeka alo eve eye wotsɔa wo yia asi me.\nTony ɖo nukomoe gblɔ be: “Ðewohĩ anye ŋu ʋãme mele, gake mesusu be akɔɖu siwo le Levubu ye vivina wu, si anya atso alesi míaƒe anyigba ƒe nɔnɔme le gbɔ. Gake nublanuitɔe la, esi míele adzɔge tso du siwo ɖoa nuwo ɖe duta gbɔ ta la, dukɔ sia me koe woɖua wo katã le.”\nEnyo Na Wò Lãmesẽ\nNunyiame si woyɔna be potassium sɔ gbɔ ɖe akɔɖu me ŋutɔ. Health magazine ƒe nyati aɖe ƒo nu tso akɔɖu ŋu gblɔ be: “Numekuku geɖewo ɖo kpe edzi be nunyiame sia ate ŋu ana ŋusẽ nanɔ wò ƒuwo ŋu eye wòɖea ʋusɔgbɔdɔ kple tutudɔ dzi kpɔtɔna.” Magazine sia gagblɔ kpee be: “Folate si kpena ɖe ame ŋu be woagadzi vi nuwɔametɔe o, si nye vitamin B ƒomevi aɖe la, le akɔɖu me eye wònyo ŋutɔ na funɔ alo nyɔnu siwo gale woƒe vidziɣiwo me.” Mineral tɔxɛ bubuwo le akɔɖu me siwo dometɔ aɖe nye magnesium, si kpena ɖe ƒuwo ŋu be wòte ŋu xɔa calcium eye wòna ŋusẽ nɔa eŋu.\nAmino acid 18 ye le Protein si le akɔɖu me la me, vevitɔ esiwo katã wò ŋutilã mate ŋu awɔ le agbɔsɔsɔ si hiã me le eɖokui si o alo mate ŋu awɔ kura o la hã le eme. Goma alafa me mama 22 ye le akɔɖu me, si naa ŋusẽ ɖoa ame ŋu enumake elabena ete ŋu tuna bɔbɔe le dɔ me. Dzi dzɔ Marie wògblɔ kpe ɖe eŋu be: “Vitamin A, B, C sɔ gbɔ ɖe akɔɖu me ŋutɔ. Azɔ hã edzena abe wotina ame kabakaba, elabena mate ŋu aɖu geɖe zi ɖeka o.” Eyata nukatae maɖu ɖe akpɔ o—asɔ na wò eye wòavivi nuwò ale gbegbe!\n^ mm. 12 Ne akɔɖu le ɖiɖim le eɖokui si la, ya sia tɔgbe kee dona le eme, si nana wòɖina kabakaba. Eyata mɔ bubu si dzi woate ŋu ana akɔɖu gbogbowo naɖi le kabae enye be woatsɔ akɔɖu ɖiɖi ʋɛ aɖewo ade wo dome.\n[Nuwo ƒe nɔnɔme/Nɔnɔmetata si le axa 26]\nLoto kple akɔɖu fẽ\nAkɔɖuti ŋuti tsro\nEƒe akpa si le anyi me\nNɔnɔmetata: Based on drawing from The Complete Encyclopedia of Illustration/J. G. Heck\n[Nuwo ƒe nɔnɔme/Nɔnɔmetata si le axa 27]\nEsi le vedomesi\nLoto si va zua akɔɖuta emegbe\nEtsoɣi (le miame); akɔɖuviwo te tsitsi (etame)\nƉoe Ɖe Amewo Ɖoe Ɖe Amewo Tsaɖiɖi Yi Akɔɖugble Aɖe Me\ng03 4/8 axa 26-28


Fianyɔnu Esta | Biblia Me Ŋutinya\nNA MÍAYI megbe ƒe ʋɛ aɖewo do ŋgɔ na Ezra ƒe Yerusalem yiyi. Mardoxai kple Ester wonye Israeltɔ vevitɔ kekeakewo le Persia-fiaɖuƒe la me. Ester ye nye fianyɔnu la, eye etɔgã ƒe vi Mardoxai koe nye ame evelia, si kplɔ fia ɖo le fiaɖuƒe la me. Na míakpɔ alesi esia va emee la ɖa.\nEster dzilawo ku esime wònye ɖevi sue, eyata Mardoxai ye nyii. Fiasã aɖe nɔ Persia-fia Axasweros si le Susa-du me, eye Mardoxai nye eƒe dɔlawo dometɔ ɖeka. Gbeɖeka la, fiasrɔ̃ Wasti meɖo to fia la o; eyata fia la ɖe nyɔnu yeye be wòanye yeƒe fianyɔnu. Ènya nyɔnu, si wòtia la? Eyae nye ɖetugbi Ester dzetugbee la.\nÈkpɔ dadala sia, si amewo le ta dem agu na la? Haman ye nye esia. Ame vevi aɖe wònye le Persia. Haman di be Mardoxai, si le anyinɔƒe afisia la hã nade ta agu na ye. Gake Mardoxai made ta agu nɛ o. Ekpɔ be medze be woade ta agu na ame vɔ̃ɖi ma ƒomevi o. Esia ve dɔme na Haman ŋutɔ. Eyata nusi wòwɔe nye si.\nHaman da alakpa ɖe Israel-viwo si na fia la. Egblɔ be: ‘Wonye ame baɖa, siwo mewɔa wò sewo dzi o. Ele be woawu wo.’ Axasweros menya be ye srɔ̃ Ester nye Israeltɔ o. Eyata eɖo to Haman, eye wòna wowɔ se be le ŋkeke aɖe dzi la, woawu Israel-viwo katã.\nEsi Mardoxai se sea la, etɔtɔ ŋutɔ. Eɖo du ɖe Ester be: ‘Gblɔe na fia la, eye nàɖe kuku nɛ be wòaɖe mí.’ Enye nusi tsi tre ɖe Persiatɔwo ƒe se ŋuti be woayi fia gbɔ, negbe ɖe wòyɔ wò hafi. Gake Ester yi esime womeyɔe o. Fia la do eƒe sikatikplɔ la ɖee, esia fia be womawui o. Ester kpe fia la kple Haman ɖe nuɖukplɔ̃ gã aɖe ŋu. Fia la bia Ester le afima be nunana ka dim wòle tso ye si hã. Ester gblɔ nɛ be, ne eya kple Haman agava nuɖukplɔ̃ bubu ŋu etsɔ la, yeagblɔe nɛ.\nLe nu evelia ɖuƒe la, Ester gblɔ na fia la be: ‘Wole mí kple nye dukɔ la wu ge.’ Fia la do dziku hebiae be: ‘Amekae ɖo be yeawɔ nu dziŋɔ ma?’\nEster gblɔ be: ‘Futɔ lae nye Haman, ŋutsu vɔ̃ɖi sia!’\nFifia dɔme ve fia la vevie. Eɖe gbe be woawu Haman. Emegbe la, fia la ɖo Mardoxai ame evelia, si kplɔ eya ŋutɔ ɖo le fiaɖuƒe la me. Emegbe Mardoxai na wode se yeye, si ɖe mɔ na Israel-viwo be woaʋli woƒe agbe ta le ŋkeke si woɖo be woawu wo la dzi. Esi Mardoxai va zu amegã alea ta la, ame geɖe kpe ɖe Israel-viwo ŋuti, eye woɖe wo tso woƒe futɔwo si me.\nBiblia ƒe agbalẽ si nye Ester.\nEster Ƒe Biblia Ŋuti Gbalẽvi\nAleke Ester ƒe dzinɔameƒo na ame geɖewo tsi agbe? Ta Biblia ŋuti gbalẽvi sia be nàsrɔ̃ nu geɖe tso eƒe kpɔɖeŋua ŋu.


Mateo 14 | Biblia Le Internet Dzi | Xexe Yeye Gɔmeɖeɖe (1984)\n14 Ɣemaɣi tututu la, Herodes, nutomedziɖula la, se Yesu ŋuti nya, 2 eye wògblɔ na eƒe dɔlawo be: “Yohanes Amenyrɔɖetsimela ye nye esia. Wofɔe tso ame kukuwo dome, eye esia tae ŋusẽdɔwo le eme vam to edzi ɖo.” 3 Elabena Herodes lé Yohanes, eye wòblae de gaxɔ me le nɔvia Filipo srɔ̃ Herodia ta. 4 Elabena Yohanes nɔ gbɔgblɔm nɛ be: “Se meɖe mɔ na wò be nàxɔe aɖe o.” 5 Ke hã, togbɔ be edi be yeawui hã la, enɔ vɔvɔ̃m na ameha la, elabena wobunɛ nyagblɔɖilae. 6 Gake esi wonɔ Herodes ƒe dzigbezã ɖum la, Herodia vinyɔnuvi va ɖu ɣe le azãɖuƒea, eye wòdze Herodes ŋu ale gbegbe; 7 eya ta eka atam do ŋugbe nɛ be yeana nu sia nu si wòabia ye lae. 8 Eye esi dadaa gblɔ nu si wòabia nɛ ta la, egblɔ be: “Tsɔ Yohanes Amenyrɔɖetsimela ƒe ta de agba me nam le afii.” 9 Togbɔ be ete ɖe fia la dzi hã la, le atam siwo wòka, kple ame siwo nɔ kplɔ̃a ŋu kplii ta la, eɖe gbe be woatsɔe ana; 10 eye wòdɔ woyi ɖatso ta le Yohanes nu le gaxɔa me. 11 Eye wotsɔ eƒe ta ɖe agba me vae, eye wotsɔe na nyɔnuvia, eye wòtsɔe yi na dadaa. 12 Mlɔeba la, eƒe nusrɔ̃lawo va kɔ eƒe kukua, eye woɖii, eye wova ka eta na Yesu. 13 Esi Yesu se nya sia la, eɖo tɔdziʋu trɔ dzo le afi ma heɖe eɖokui ɖe aga yi teƒe aɖe si ame aɖeke mele o; gake esi amehaawo see la, woto afɔ tso duawo me dze eyome. 14 Ke esi wòdo go la, ekpɔ ameha gã aɖe; eye woƒe nu wɔ nublanui nɛ, eye wòda gbe le woƒe dɔnɔwo ŋu. 15 Gake esi fiẽsi ɖo la, eƒe nusrɔ̃lawo va egbɔ gblɔ be: “Teƒe tsoaboe afi sia nye, eye zã hã le dodom; ɖe asi le amehaawo ŋu, ne woayi kɔƒeawo me aɖaƒle nuɖuɖu na wo ɖokuiwo.” 16 Ke hã, Yesu gblɔ na wo be: “Mehiã be woadzo o: Mia ŋutɔwo mina nu wo woaɖu.” 17 Wogblɔ nɛ be: “Naneke mele mía si le afi sia wu abolo atɔ̃ kple tɔmelã eve o.” 18 Egblɔ be: “Mitsɔ wo vae nam.” 19 Azɔ egblɔ na amehaawo be woanɔ anyi ɖe gbeawo dzi, eye wòtsɔ abolo atɔ̃awo kple tɔmelã eveawo, eye esi wòfɔ mo dzi le dziƒo kpɔm la, eyra ɖe wo dzi, eye esi wòŋe aboloawo me vɔ la, ema wo na eƒe nusrɔ̃lawo, eye nusrɔ̃lawo hã ma wo na amehaawo. 20 Ale wo katã woɖu nu ɖi ƒo, eye woƒo kakɛ siwo susɔ la nu ƒu, eye woyɔ kusi wuieve. 21 Ke ame siwo ɖu nua la anɔ ŋutsu akpe atɔ̃, nyɔnuwo kple ɖevi suewo ya mele eme o. 22 Eye enumake eƒoe ɖe eƒe nusrɔ̃lawo nu be, woaɖo tɔdziʋua adze ye ŋgɔ ayi go kemɛ dzi, esime ye ŋutɔ yeaɖe asi le amehaawo ŋu. 23 Esi wòɖe asi le amehaawo ŋu mlɔeba la, eya ɖeka yi to la dzi be yeado gbe ɖa. Togbɔ be zã do hã la, eya ɖeka nɔ afi ma. 24 Tɔdziʋu la gbɔ didi meta alafa geɖe tso gota azɔ, eye ƒutsotsoewo nɔ fu ɖem na wo vevie, elabena ya ƒo va le wo kpem. 25 Gake le zã ƒe ŋudzɔɣi enelia* me la, enɔ zɔzɔm to ƒua dzi gbɔna wo gbɔ. 26 Esi nusrɔ̃lawo ƒe ŋku klii wòle ƒua dzi zɔm la, wovɔ̃ hegblɔ be: “Drɔ̃e ye loo alo nu ŋutɔŋutɔe?” Eye wodo ɣli le vɔvɔ̃ ta. 27 Gake Yesu ƒo nu kpli wo enumake, gblɔ be: “Milé dzi ɖe ƒo, nyee; migavɔ̃ o.” 28 Eye Petro ɖo eŋu nɛ gblɔ be: “Aƒetɔ, nenye wòe la, ekema na mazɔ tsia dzi ava gbɔwò.” 29 Egblɔ nɛ be: “Va!” Enumake Petro ɖi le tɔdziʋua me, eye wòzɔ tsiawo dzi ɖo ta Yesu gbɔ. 30 Gake esi wòkpɔ ale si ya la le ƒoƒom sesĩe la, evɔ̃, eye esi wòte toyiyi la, edo ɣli be: “Aƒetɔ, ɖem!” 31 Enumake esi Yesu do asi ɖa la, elée, eye wògblɔ nɛ be: “Wò xɔse ʋɛ tɔ, nu ka tae nèke ɖi?” 32 Eye esi woge ɖe tɔdziʋua me la, ya sesẽ la tɔ te. 33 Eye ame siwo nɔ tɔdziʋua me la bɔbɔ nɛ gblɔ be: “Mawu ƒe Vie nènye vavã!” 34 Eye wotso ƒua heva ɖi go ɖe Genezaret nyigba dzi. 35 Esi afi ma tɔwo kpɔe dze sii la, wodɔ ame ɖo ɖe afi ma nuto bliboa katã me, eye amewo kplɔ dɔnɔwo katã va egbɔ. 36 Eye wova ɖe kuku nɛ vevie be woaka asi eƒe awutoga teti ko ŋu; eye ame siwo katã ka asi eŋu la haya keŋkeŋ.\n^ Kpɔ Mr 13:35 ƒe etenuŋɔŋlɔ.


Psalmowo 44 - Holy Bible [Ewe Bible 1913] - (Psa 44)\nKorax-viwo ƒe nufiameha na henɔ la.\nMawu, míesee kple míaƒe to, mía fofowo ɖa xo na mí, le nusiwo nèwɔ le wo ŋɔli le blema la ŋuti.\nEtsɔ wò asi nyã dukɔwo, ke woawo la èƒo woƒe aganu ɖe to; ègblẽ anyigbadzitɔwo, ke èna woawo keke la.\nElabena menye woawo ŋutɔ ƒe yi wotsɔ xɔ anyigba lae o, eye menye woawo ŋutɔ ƒe alɔe xɔ na wo o; ke boŋ wò nuɖusi kple wò alɔ kpakple wò ŋku me ƒe kekelie, elabena woƒe nu nyo ŋuwò.\nMawu, nye fia nènye, ɖo xɔnume ɖe Yakob!\nWòe míatsɔ aƒu míaƒe futɔwo anyii, eye wò ŋkɔ míatsɔ anyã avuzi le míaƒe ketɔwo dzii.\nElabena nyemele ŋu ɖom ɖe nye dati ŋu o, eye menye yie axɔ num o;\nke boŋ wòe xɔ mí tso míaƒe futɔwo si me, eye nèna ŋukpe lé míaƒe ketɔwo.\nMíetsɔ Mawu le adegbe ƒomi ɖaa, eye míekafu wò ŋkɔ tegbee. Sela.\nKe ètsɔ mí ƒu gbe, ède ŋukpe mo na mí, eye mèho yi kple míaƒe aʋakɔwo o.\nEna míede megbe le míaƒe futɔwo nu, eye míaƒe ketɔwo ha nu.\nEtsɔ mí na, ne woaɖu abe alẽwo ene, eye nèkaka mí ɖe dukɔwo dome.\nEtsɔ wò dukɔ dzra ho kpɔtsɔe, eye medo asi loloe ɖe wo ŋu o.\nEtsɔ mí wɔ vlodonu na míaƒe aƒelikawo kple alɔmeɖenu kpakple nu ɖikokoea na amesiwo ƒo xlã mi.\nEtsɔ mí wɔ hameloe le dukɔwo dome kple ame, ne woɔʋuʋu ta ɖe eŋua le anyigbɔdzitɔwo dome.\nNye vlododo le ŋkunye me ŋkekeawo katã, eye ŋukpe, si le ŋunye le, nyẽ tsyɔm,\nbe manɔ vlodoamela kple fewuɖula ŋkɔ sem, eye manɔ futɔ kple hlɔ̃biala kpɔm kple ŋku.\nNusiawo katã va mía dzi, ke míeŋlɔ wò be o, eye míezu alakpatɔwo le wò nubabla la me o.\nMíaƒe dzi mefe ɖa o, eye míaƒe afɔɖede mete ɖa le wò mɔ dzi o.\nElabena èto mí nyanyanya le amegãxiwo nɔƒe, eye nètsɔ blukɔ tsiɖitsiɖi tsyɔ mía dzi.\nƉe wònye ɖe míeŋlɔ mía Mawu ƒe ŋkɔ be, eye míeke míaƒe asiwo na mawu tutɔwo la,\nenye ne mía Mawu madi egɔme oa? Elabena enya dzi me gogloeaƒe ke.\nElabena tawò wole mía wum atraɖi ɖaa, eye wobua mí abe alẽ, siwo wu ge woala la ene.\nNyɔ, Aƒetɔ! Nukaŋuti nèle alɔ̃ dɔm? Fɔ, eye megatsɔ mí ƒu gbe ɖika o!\nNukaŋuti nèɣla wò ŋku me, eye nèŋlɔ míaƒe hiã kple míaƒe xaxa be?\nElabena míaƒe luʋɔ bɔbɔ vaseɖe ke me ke, eye míaƒe ƒodo lé ɖe anyigba ŋu.\nTso, naxɔ na mi, eye naɖe mí le wò amenuveve la ta!


Gbetakpɔxɔ | September 2014\nGBE BUBU Afrikaans Albanian Amharic Arabic Armenian Aymara Bislama Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Guarani Haitian Creole Hebrew Hiligaynon Hmong (Ɣi) Hungarian Igbo Iloko Indonesian Italian Japanese Kazakh Kikaonde Kikongo Kikuyu Kiluba Kimbundu Kinyarwanda Kirghiz Kirundi Kisi Kisonge Kongo Korean Krio Kwangali Kwanyama Lingala Lithuanian Luganda Luo Macedonian Malagasy Maltese Maya Mazatec (Huautla) Mizo Mongolian Moore Myanmar Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tshiluba Tsonga Turkish Twi Ukrainian Umbundu Venda Vietnamese Wayuunaiki Xhosa Yoruba Zande Zulu\n“Dzidzime nu yina, eye bubu vana; ke anyigba ya li tegbee.”—FIA SALOMO, ƑE ALAFA 11 LIA DO ŊGƆ NA YESU (D.Y.) *\nLe Biblia ŋlɔla sia ƒe susu nu la, amegbetɔ ƒe agbenɔƒe le kpuie ŋutɔ ne wotsɔe sɔ kple anyigba si li tegbee la. Nyateƒee, ƒe akpe geɖe ye nye esia la, dzidzimewo nu yina eye bubuwo vana, ke Anyigba ya kpɔtɔ li eye ŋutete gale eŋu be wòalé agbe ɖe te, va se ɖe fifia.\nTso Xexemeʋa II lia megbe la, tɔtrɔwo va xexea me kabakaba wu tsã. Le dzidzime ɖeka pɛ ko me la, amewo kpɔ eteƒe xexea wɔ ŋgɔyiyi le mɔzɔnyawo, kadodomɔnuwo, kple mɔ̃ɖaŋununya bubuwo me, si wɔe be tɔtrɔ gã si tɔgbi menɔ anyi kpɔ o la va ganyawo me. Nuwo va dze edzi na ame geɖe wu ale si wosusui. Ɣemaɣi tututu la, anyigbadzinɔlawo ƒe agbɔsɔsɔ dzi ɖe edzi zi gbɔ zi etɔ̃ sɔŋ.\nKe hã ŋgɔyiyi mawo katã gblẽ nu le anyigbaa ŋu le mɔ aɖe nu. Wogblɔ be amegbetɔwo ƒe nuwɔnawo le nu gblẽm le anyigbaa ŋu ale gbegbe be esusɔ vie magate ŋu alé agbe ɖe te o. Dzɔdzɔmeŋutinunyala aɖewo gblɔ be míeva ɖo ɣeyiɣi aɖe si me amegbetɔwo ƒe nuwɔnawo gblẽ nu le míaƒe anyigbaa ŋu wu gbɔgblɔ.\nBiblia gblɔe ɖi tso blema ke be ɣeyiɣi aɖe ava la, amegbetɔwo ‘agblẽ anyigba la.’ (Nyaɖeɖefia 11:18) Ame aɖewo biana be ɖe woanye be ɣeyiɣi ma mee míele fifia mahã. Ðe woagagblẽ nu le anyigba la ŋu wu esia? Ðe woagblẽ anyigbaa kaka wòagbɔ dzadzraɖo me ayia? Ðe amegbetɔwo agblẽ anyigbaa gbidiia?\nÐE WOAGBLẼ ANYIGBAA ÐIKAA?\nÐe anyigba la gbegblẽ ɖo ta afi si womagate ŋu awɔ naneke le eŋu oa? Dzɔdzɔmeŋutinunyala aɖewo gblɔ be asesẽ ŋutɔ be woanya ale si tɔtrɔawo ava gblẽ nu le anyigba ŋui le etsɔme. Le esia ta, wotsi dzimaɖi be ate ŋu anye be míele tetem ɖe yame ƒe nɔnɔme ƒe tɔtrɔ kpata siwo awɔe be nu sia nu nagblẽ kura la ŋu.\nLe kpɔɖeŋu me, bu nu si woyɔna be West Antarctic Ice Sheet (Ɣetoɖoƒe Antarktika Tsikpe Gbadza) la ŋu kpɔ. Ame aɖewo susui be ne yamenutome kple atsiaƒutsi ƒe dzoxɔxɔ nu le sesẽm ɖe edzi abe ale si wòle fifia ene la, ava ɖo teƒe aɖe si womate ŋu awɔ naneke be tsikpea naganyi o. Nu si tae nye be le dzɔdzɔme nu la, tsikpe gbadzaa la trɔa mɔ na dzoxɔxɔ dona ɖe yame. Gake esi tsikpea le nyinyim hele vɔvɔm ta la, atsiaƒutsi si le ete, si metea ŋu trɔa mɔ na dzoxɔxɔ o la va tsia anyi. Atsiaƒutsia, si me do viviti ya léa dzoxɔxɔ ɖi, eye esia gadoa tsɔtsɔe tsikpea ƒe nyinyi. Ne edzɔ alea la, ɖeko esia ana tsikpea nanɔ nyinyim ɖaa. Tsikpea ƒe nyinyi ana atsiaƒutsiwo nayɔ agbagba, eye esia ate ŋu ahe afɔku avɛ na ame miliɔn alafa geɖe.\nWOLE ANYIGBADZINUWO ZÃM WÒGBƆ EME\nDukɔwo wɔ ɖoɖo vovovo siwo dzi woato akpɔ tɔtrɔ kpata siwo ava anyigbaa dzi le etsɔme gbɔ la ɖi. Wo dometɔ ɖeka si dzi woda asi ɖo ɣeyiɣi didi aɖe enye sia lae nye be woawɔ ɖoɖo ɖe ganyawo ƒe ŋgɔyiyi kple amegbetɔ ƒe dzidzi ɖe edzi ŋu ale gbegbe be woagagblẽ nu le ŋutete si le anyigbaa ŋu be wòalé agbe ɖe te la ŋu o. Vi kae wòɖe?\nNublanuitɔe la, abe ale si ko xexea ƒe ganyawo yi edzi le gbegblẽm ɖe edzi ene la, nenema kee woyi edzi le anyigbadzinuwo dome gblẽm madzudzɔmadzudzɔe. Amegbetɔwo le anyigbadzinuwo zãm wògbɔ eƒe ŋutete ŋu. Ðe woate ŋu awɔ nane tso eŋua? Nu gbagbewo kple wo nɔƒewo dome ƒomedodo ŋuti nunyala aɖe gblɔ kã be: “Ne míagblɔe la, míenya naneke tso ale si míawɔ alé be na anyigbaa nyuie ŋu o.” Eƒe nyaa sɔ kple nya si Biblia gblɔ be: “Amegbetɔ ƒe mɔ kple ŋutsu ƒe zɔzɔme la, menye eya ŋutɔ si me wòle, ne eƒe azɔlime nato mɔ ɖeka o.”—Yeremiya 10:23.\nGake Biblia ka ɖe edzi na mí be Mawu, ame si nye Wɔla la, maɖe mɔ amegbetɔwo nagblẽ anyigbadzinuwo katã dome o. Psalmo 115:16 gblɔ be: “[Mawu tsɔ] anyigba na amegbetɔviwo.” Ɛ̃, anyigba la nye “nunana nyui” aɖe si mía Fofo si le dziƒo la na mí. (Yakobo 1:17) Ðe nu si Mawu na mí la anɔ anyi ɣeyiɣi aɖe ko enu nayia? Gbeɖe! Ale si Mawu wɔ anyigba la ŋutɔ hã ɖee fia be enu mayi o.\nTAME SI WƆLA LA ÐO ÐE ANYIGBAA ŊU\nBiblia gbalẽ si nye Mose ƒe Agbalẽ Gbãtɔ ƒo nu tso ɖoɖo si nu Mawu wɔ anyigba kple edzinuwo ɖo aɖaŋutɔe la ŋu tsitotsito. Le gɔmedzedzea me la, wogblɔ be “anyigba le nyama, nɔnɔme meli nɛ o, ele ƒuƒlu.” Gake wogblɔ be “tsi,” si léa agbe ɖe te la, nɔ anyigba la dzi. (1 Mose 1:2) Eye Mawu gblɔ be: “Kekeli nedo!” (1 Mose 1:3) Edze ƒãa be ɣemaɣi la, ɣe ƒe keklẽ ge ɖe alilia me, si wɔe be wokpɔ kekeli zi gbãtɔ le anyigba dzi. Eyome woƒo nu tso ale si Mawu ma anyigba la tso atsiaƒu gbɔe la ŋu. (1 Mose 1:9, 10) Emegbe “anyigba mie gbe fẽwo, nu miemie, siwo tsea ku wo tɔ wo tɔwoe, kple ati, siwo tsena, siwo me ku le, wo tɔ wo tɔwoe.” (1 Mose 1:12) Esiawo wɔe be nu siwo hiã be agbe nanya nɔ le anyigba dzi la katã sɔ gbe. Esia ƒe kpɔɖeŋue nye ŋutete si le nu miemiewo si be wona nuɖuɖu kple ya nyui mí. Taɖodzinu kae le dzadzraɖo gbogbo siawo gbegbe ŋu?\nNyagblɔɖila Yesaya si nɔ anyi le blema la gblɔ tso Mawu ŋu be “eya ame si mè anyigba, eye wòwɔe; eya ame si ɖoe anyi, menye ɖe wòwɔe, be wòatsi ƒuƒlu o, ke boŋ ɖe wòmèe, be woanɔ edzi.” (Yesaya 45:18) Edze ƒãa be ɖe Mawu wɔ anyigbaa be amegbetɔwo nanɔ edzi tegbee.\nNublanuitɔe la, amegbetɔwo melé be na Mawu ƒe nunana nyui sia o, ke boŋ wole edome gblẽm. Ke hã tame si Wɔla la ɖo ɖe anyigbaa ŋu metrɔ o. Ŋutsu aɖe si nɔ anyi le blema gblɔ la be: “Mawu menye amegbetɔ wònye, ne wòaka aʋatso o, eye menye amegbetɔwo ƒe vi wònye, ne wòatrɔ nya o. Ðe wòagblɔ nya, eye mawɔ edzi oa?” (4 Mose 23:19) Le nyateƒe me la, Mawu maɖe mɔ woagblẽ anyigba la keŋkeŋ o, ke boŋ ɣeyiɣi si Mawu “[ahe] gbegblẽ ava ame siwo le anyigba la gblẽm” dzi la le du dzi gbɔna.—Nyaɖeɖefia 11:18.\nANYIGBAA ANYE MÍAƑE AƑE TEGBEE\nYesu Kristo gblɔ le eƒe Todzimawunya xɔŋkɔa me be: “Dzidzɔtɔwoe nye ame fafawo, elabena woanyi anyigba la dome.” (Mateo 5:5) Le todzimawunya ma ke me la, Yesu ƒo nu tso mɔ si dzi Mawu ato akpɔ anyigbaa ta be woagagblẽ edome keŋkeŋ o la ŋu. Egblɔ na eyomedzelawo be woado gbe ɖa be: “Wò fiaɖuƒe nava. Wò lɔlɔ̃nu nava eme le dziƒo, kple anyigba dzi hã.” Ɛ̃, Mawu Fiaɖuƒea, alo eƒe dziɖuɖua, ana tame si Mawu ɖo ɖe anyigbaa ŋu la nava eme.—Mateo 6:10.\nMawu gblɔ tso tɔtrɔ wɔnuku siwo Fiaɖuƒea ahe vɛ ŋu be: “Kpɔ ɖa! Mele nuwo katã wɔm yeyee.” (Nyaɖeɖefia 21:5) Ðe esia fia be Mawu le anyigba bubu wɔ ge ɖe esia teƒea? Ao, elabena naneke megblẽ le míaƒe anyigbaa ŋutɔ ŋu le dzɔdzɔme nu o. Ke boŋ Mawu atsrɔ̃ “ame siwo le anyigba la gblẽm” alea, si fia be, aɖe amegbetɔwo ƒe dziɖuɖu siwo li egbea kple woƒe nuɖoanyiwo ɖa. “Dziƒo yeye kple anyigba yeye,” si nye dziɖuɖu si le dziƒo, alo Mawu Fiaɖuƒea, si anɔ ameƒome si le Mawu ƒe lɔlɔ̃nu wɔm dzi ɖum, la ava xɔ ɖe esiawo katã teƒe.—Nyaɖeɖefia 21:1.\nMawu agbugbɔ ado ŋusẽ ŋutete si le anyigbaa ŋu be wòaɖɔ eɖokui ɖo la atsɔ aɖɔ nu siwo katã amegbetɔwo gblẽ le anyigba ŋu la ɖo. Esi hakpalaa nɔ nu ƒom tso nu si Mawu awɔ ŋu la, Mawu ƒe gbɔgbɔ ʋãe wògblɔ be: “Èléa be na anyigba la, ènana wòwɔa nu eye wònyoa nu ale gbegbe.” Ne tsidzaɣi, nuƒãɣi kple nuŋeɣi va ɖe woƒe ɣeyiɣi dzi pɛpɛpɛ eye Mawu ƒe yayra hã le edzi la, anyigba la azu paradiso eye nuɖuɖu abɔ ɖe edzi fũu.—Psalmo 65:9-13, NW.\nMohandas Gandhi, si nye India subɔsubɔhakplɔla ƒe agbalẽŋlɔla, Pyarelal, gblɔ be: “Anyigbaa wɔa nu geɖe si asu na ame sia ame ƒe hiahiã gake menye na ame sia ame ƒe ŋukeklẽ o.” Mawu Fiaɖuƒea ana amewo natrɔ woƒe dziwo atsɔ akpɔ nu si koŋ gbɔ wòtso be wogblẽ anyigbaa alea la gbɔ. Nyagblɔɖila Yesaya gblɔe ɖi be, le Fiaɖuƒea ƒe dziɖuɖu te la, amewo “[mawɔ] vɔ̃ aɖeke o, eye womahe gbegblẽ ava” wo nɔewo dzi loo alo anyigbaa dzi o. (Yesaya 11:9) Le nyateƒe me la, ame ƒomevi vovovo miliɔn geɖe le Mawu ƒe se kple ɖoɖo dzɔdzɔewo srɔ̃m fifia. Wole nu fiam wo be woalɔ̃ Mawu kple wo haviwo, woanye akpedalawo, woalé be na anyigbaa kple edzinuwo nyuie, eye woanɔ agbe le ɖekawɔwɔ me kple tame si Wɔla la ɖo ɖe anyigbaa kple amegbetɔwo ŋu. Wole wo dzram ɖo fifia be woava nɔ agbe le paradisonyigba la dzi.—Nyagblɔla 12:13; Mateo 22:37-39; Kolosetɔwo 3:15.\nAnyigba la xɔ asi na Mawu ale gbegbe be maɖe mɔ woagblẽe gbidii o\nXexemewɔwɔ ŋuti nuŋlɔɖi si le Mose ƒe Agbalẽ Gbãtɔa me la wu enu kple nya siawo be: “Mawu kpɔ nu siwo katã wòwɔ la, eye kpɔ ɖa, wonyo ŋutɔ.” (1 Mose 1:31) Vavãe, anyigba la xɔ asi na Mawu ale gbegbe be maɖe mɔ woagblẽe gbidii o. Nyanya be etsɔme nyui aɖe li na míaƒe anyigba la eye wòle dedie le mía Wɔla lɔ̃ame, Yehowa Mawu, si me la faa akɔ na mí. Eya ŋutɔ do ŋugbe be: “Ame dzɔdzɔewo anyi anyigba la dome, eye woanɔ edzi tegbee.” (Psalmo 37:29) Neva eme be wò hã nànɔ ‘ame dzɔdzɔe’ siwo agblɔ be anyigba la nye yewoƒe aƒe tegbee la dome.\n^ mm. 3 Àkpɔe le Biblia me, le Nyagblɔla 1:4.\nAmegbetɔwo Le Míaƒe Anyigbaa Gblẽm\nYamenutome. “Kpeɖodzi siwo ŋu ɖikeke mele o la li be yame, atsiaƒuwo, kple anyigba ƒuƒuia la le dzo xɔm . . . Amegbetɔwo ƒe nuwɔnawo gbɔe dzoxɔxɔa tso, tso keke ƒe 1950-awo me ke.”—American Meteorological Society, 2012.\nAnyigba ƒuƒui la. “Amegbetɔwo to woƒe nuwɔnawo dzi gblẽ anyigba ƒuƒui siwo katã li la ƒe afã kloe, eye esia le nu gblẽm le nu gbagbe vovovoawo, anyigba wɔnu la, . . . kple yame ƒe nɔnɔme ŋu.”—Global Change and the Earth System.\nAtsiaƒuwo. “Woɖe ƒumelã vovovoawo ƒe agbɔsɔsɔ 85 kloe le alafa me le xexea me godoo, wole wo dome gblẽm, wovɔ keŋkeŋ kloe, wo nu yi keŋkeŋ loo, alo fifia hafi wogate dzidzi.”—BBC, September 2012.\nNu gbagbe vovovoawo. “Dzɔdzɔmeŋutinunyala geɖe susui be . . . ɖewohĩ amegbetɔwo dzie woada [ale si wole nu gbagbewo tsrɔ̃m ɖa kabakaba fifia] ƒe fɔbubua ɖo.”—Etso science.nationalgeographic.com me.\nTeƒe Siwo Agbe Anya Nɔ Le\nAfi kawoe nye “teƒe siwo agbe anya nɔ le” alo “xexea ƒe afi siwo agbe le”? Le dɔwɔƒe si nye NASA ƒe nya nu la, enye “Anyigba la kple yamenutome ƒe teƒe siwo nu gbagbewo le.” Xexea ƒe afi si agbe le la le sue ŋutɔ abe koklozitsro le koklozi ŋu ene, elabena enye teƒe sue aɖe si ƒo xlã míaƒe anyigba bliboa.\nNu gbagbewo kple woƒe nɔƒewoe le xexea ƒe afi siwo agbe le—yamenutome, anyigba ƒuƒui la, kple atsiaƒuwo—afi siwo wokpɔa woƒe nuɖuɖuwo kple ŋusẽ tsonɛ hafi tea ŋu nɔa agbe. Le kpɔɖeŋu me, atiwo xɔa ɣe ƒe keklẽ tsɔ trɔa aɖiya si nye carbon dioxide, tsi, kple tomenuwo tsɔ wɔa ɔksidzin kple nuɖuɖu. Amegbetɔwo kple lãwo hã wɔa ɔksidzin kple nuɖuɖuwo ŋu dɔ eye woɖea asi le aɖiya la kple nu bubu siwo ŋu dɔ atiwo wɔna la ŋu ɖe yame. Eye aleae ɖoɖo sia yia edzi ɖaa. Esia ɖee fia be xexea ƒe afi siwo agbe le la ate ŋu alé agbe ɖe te tegbee.\nEya ta esɔ nyuie be wogblɔ le Mawu ŋu be “etsɔ eƒe nunya ɖo xexea me te.” (Yeremiya 10:12) Abe ale si Biblia ŋuti nunyala aɖe gblɔe ene la, “anyigbaa ƒe teƒe siwo agbe anya nɔ le la sɔ nyuie na amegbetɔwo ƒe agbenɔnɔ ale gbegbe.”\nTame Kae Mawu Ðo Ðe Amegbetɔwo Ŋu?\nAleke agbenɔnɔ anɔ le xexe yeyea me ne anyigba zu paradiso?\nNYATI SI LE AKPAA DZI Ðe Amegbetɔwo Agblẽ Anyigbaa Gbidiia?\nÐe Se Si Mawu Na Israel La Le Dzɔdzɔe Hele Eteƒea?\nAGBEMEŊUTINYA Mekpɔ Yayra Geɖe Le Mawu Subɔsubɔ Me\nSyriac Peshitta Biblia La—Ekpe Ðe Mía Ŋu Míenya Ale Si Biblia Gɔmeɖeɖe Gbãtɔawo Nɔ\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ September 2014 | Ðe Amegbetɔwo Agblẽ Anyigbaa Gbidiia?\nSeptember 2014 | Ðe Amegbetɔwo Agblẽ Anyigbaa Gbidiia?\nGBETAKPƆXƆ September 2014 | Ðe Amegbetɔwo Agblẽ Anyigbaa Gbidiia?


Alo ɖe nèdoa vlo Mawu ƒe dɔmenyonyo kple dzidodo kple dzigbɔgbɔ blewu ƒe agbɔsɔsɔ la, eye menyae bena, Mawu ƒe dɔmenyonyo kplɔa wò yina ɖe dzimetɔtrɔ me o mahã?\nLe dɔmedzoedodo ƒe nyanyrã me meɣla nye ŋku me de wò ʋee: ke matsɔ amenuveve mavɔ akpɔ nublanui na wò, Yehowa, wò ɖelae gblɔe!\nDɔmenyo enye amegbetɔ ƒe atsyɔ̃, ahedada nyo wu alakpadada.\n Eye esia ŋuti ke mitsɔ veviedodo katã kpe ɖe eŋuti, eye miɖe amewɔwɔ fia le miaƒe xɔse me, eye le amewɔwɔ me la sidzedze, eye le sidzedze me la ɖokuidziɖuɖu, eye le ɖokuidziɖuɖu me la dzidodo, eye le dzidodo me la mawusosroɖa, eye le mawusosroɖa me la nɔvilɔlɔ̃ eye le nɔvilɔlɔ̃ me la lɔlɔ̃ na amewo katã.\nNyɔnuvi la dze eŋu, eye wòve enu. Tete wòwɔ kaba, be wòasi atike nɛ, wòana eƒe nuduɖui, eye woatsɔ nyɔnuvi adre, siwo wotia tso fiaƒe me la, akpe ɖe eŋu, eye wòna nɔƒe nyuitɔ eya kple eƒe nyɔnuviwo le nyɔnuwo ƒe aƒe la me.\nEyaŋuti esi asinukpɔkpɔ le mía si la, mina míawɔ nu nyui na amesiame, ke vevietɔ na haxɔsetɔwo.\nEkea eƒe nu kple nunya, eye nufiame fafɛwo le eƒe aɖe dzi.\n Tete Naomi gblɔ na lɔ̃xoa bena: Yehowa, si mete eƒe amenuveve agbagbeawo kple kukuawo o la, ayrae! Eye Naomi gblɔ nɛ bena: Ŋutsu la míaƒe ƒometɔe, eye mía srɔ̃ɖia wònye. Rut, Moab-nyɔnu la, ɖo ŋu bena: Egblɔ nam hã bena, malé ɖokuinye ɖe yeƒe dɔlawo ŋu, vaseɖe esime yeƒe nuŋeŋe blibo la nawu enu.\nEye wògblɔ bena: Yehowa ayra wò, vinye! Eɖe wò lɔlɔ̃ fia fifia wu tsã; elabena mèdze ɖekakpuiwo, ame dahe alo hotɔwo yome o.\nwogbe toɖoɖo, womedo ŋku nukunu, siwo newɔ na wo la dzi o, wolia kɔ, eye woɖo tatɔ na wo ɖokui, be yewoagbugbɔ ayi yewoƒe kluvinyenye me le Egipte. Ke wò la, Mawu, si tsɔa nuvɔ̃wo kena la nènye, ènye amenuvela kple nublanuikpɔla, ènye ame fafa, eye wò amenuveve sɔ gbɔ, eye mègblẽ wo ɖi o.\nEɣla wo ɖe wò ŋku me ƒe ɣaɣlɛƒe tso amewo ƒe aglãdzedzewo nu, eye nèɣla wo ɖe agbadɔ me tso aɖeʋawɔwɔ nu.\n Mi dukɔwo katã, mikafu Yehowa, midoe ɖe dzi, mi anyigbadzitɔwo katã; elabena amenuveve sɔ gbɔ ɖe mía dzi, eye Yehowa ƒe nuteƒewɔwɔ li tegbee. Mikafu Yehowa!\nElabena ne towo te ɖa, eye togbɛwo ʋã hã la, nye amenuveve mate ɖa le ŋuwò o, eye nye ŋutifafa nubabla maʋã o, Yehowa, wò nublanuikpɔlae gblɔe!\nYi ɖaɖe gbe ƒã ɖe Yerusalem ƒe to me bena: Ale Yehowa gblɔ esi: Meɖo ŋu wò ɖetugbime dɔmenyo kple wò ŋugbetɔnyenye ƒe lɔlɔ̃ na wò, esime nekplɔm ɖo to gbedadaƒo, to anyigba, si dzi womeƒãa nu ɖo o.\nMidze miaƒe dziwo, menye miaƒe awuwo o, eye migatrɔ ɖe Yehowa, mia Mawu la ŋu! Elabena amenuvela kple nublanuikpɔla wònye, egbɔa dzi ɖi blewu, amenuveve bɔ ɖe esi, eye vɔ̃wɔwɔ venɛ.\n Eye wòdo gbe ɖa na Yehowa gblɔ bena: Oo, Yehowa, esia ŋu pɛ mebu, esime mele mía de; eyata medo ŋgɔ be, masi ayi Tarsis; elabena menyae be, Mawu amenuvela kple nublanuikpɔla nenye, egbɔa dzi ɖi blewu, dɔmenyo bɔ ɖe asiwò, eye vɔ̃wɔwɔ vea wò. Eyata Yehowa, xɔ nye agbe le asinye! Elabena enyo nam be, maku wu esi manɔ, agbe.\nEye menye dɔmenyonyo via ɖe afimatɔwo wo na nu o; elabena wodo dzo, eye woxɔ mi katã ɖe egbɔ le tsidzadza kple vuvɔ ŋuti.\nEyata azɔ mita Yehowa nam, eye alesi meve mía nui la,; nenema ke miawo hã miave nye ƒome nui, eye mina dzesim ɖe dzi,\nle dzadzɛnyenye me, le sidzedze me, le dzigbɔgbɔ blewu me, le dɔmenyonyo me, le Gbɔgbɔ kɔkɔe me, le lɔlɔ̃, si me alakpa mele o la me,\nKe esime Mawu, mía xɔla ƒe dɔmenyonyo kple amelɔlɔ̃ do la,


Le xexeame ƒe akpa geɖe la, enye kɔnu be woana nu srɔ̃kpelawo. Ŋɔŋlɔawo me gɔmeɖose kawo ŋue wòle be míabu ne míele nu siawo nam alo le wo xɔm?\nBiblia da asi ɖe nunana dzi ne wotsɔ susu nyui nae eye wònye le ɣeyiɣi nyuitɔ dzi. Biblia de dzi ƒo na Kristotɔ vavãwo ku ɖe nunana ƒe nyaa ŋu be woasrɔ̃ woƒe Nunala dɔmenyotɔ Yehowa. (Yakobo 1:17) Apostolo Paulo xlɔ̃ nu hati Kristotɔwo be: “Migaŋlɔ dɔmenyowɔwɔ kple hamenunana be o; elabena nenem vɔsa siawo dzea Mawu ŋu.” Eyata wode dzi ƒo na Kristotɔwo be woanyo dɔme.—Hebritɔwo 13:16; Luka 6:38.\nKe nunana siwo srɔ̃tɔwo di ƒe agbalẽvi zazã, si nye nuwɔna si bɔ ɖe United States ya ɖe? Le England la, woyɔnɛ be srɔ̃kpekpe me nunanawo. Zi geɖe la, atsu kple asi siwo gbɔna srɔ̃ ɖe ge yia fiase aɖe me va léa ŋku ɖe nuwo ŋu le fiasea me heŋlɔa esiwo woadi be woaƒle na yewo abe nunana ene ɖi. Woɖoa ƒometɔwo kple xɔlɔ̃wo ɖe fiase ma me be woava aƒle nusiwo yewoŋlɔ ɖi la dometɔ si woana yewo. Viɖe siwo te ŋu nɔa emee nye be enana nunala la vona tsoa ɣeyiɣi gbegblẽ ɖe nusi wòana la ŋububu ŋu me, eye wòkpena ɖe nunana xɔlawo ŋu be woavo tso alesi woagatrɔ nusiwo womedi o la ayi fiasea mee me.\nBe atsu kple asi siwo le srɔ̃ ɖem natia be yewoazã nunana siwo srɔ̃tɔwo di ƒe agbalẽvia alo yewomazãe o la nye woa ŋutɔwo ƒe nya. Ke hã Kristotɔ adi be yeakpɔ nyuie le nuwɔna ɖesiaɖe si ate ŋu ana woada Biblia me gɔmeɖosewo dzi ŋu. Le kpɔɖeŋu me, ne atsu kple asi siwo gbɔna wo nɔewo ɖe ge ŋlɔ nusiwo xɔ asi ŋutɔ ɖi ya ɖe? Le go sia me la ate ŋu adzɔ be amesiwo dzi ganyawo mede o la mate ŋu ana nu wo o, alo woase le wo ɖokui me be anyo boŋ be yewoagbe srɔ̃kpeƒea yiyi ale be ŋu magava kpe yewo ɖe nu tsɛwo nana ta o. Nyɔnu Kristotɔ aɖe ŋlɔ be: “Nu bliboa va le agba zum. Medze agbagba be manyo dɔme, gake le ɣeyiɣi siawo me la, dzidzɔ siwo mekpɔna le nunana me tsã la bu keŋkeŋ.” Nublanuinya kae nye si wòanye ne srɔ̃kpekpe aɖe va zu dziɖeleameƒonu na amewo!\nNyateƒee, mele be woana nunalawo nase le wo ɖokui me be ne woakpɔ ŋudzedze ɖe woƒe nunanawo ŋu la, ele be woaƒle wo atso fiase aɖe koŋ me loo alo ɖe asi tiatia aɖewo dzi o. Gake Yesu Kristo ɖee fia be nusi xɔ asi wu le Mawu ŋkume enye nunala la ƒe dzi ƒe nɔnɔme, ke menye asixɔxɔ si le nunanaa ŋu o. (Luka 21:1-4) Nenema kee apostolo Paulo ŋlɔ le nudzɔdzɔ na ame dahewo ŋu be: “Amesiame abe alesi wòɖo ɖi le eƒe dzi me ene, menye kple veve alo dzizizi o; elabena amesi na nu kple dzidzɔ la, eyae Mawu lɔ̃na.”—Korintotɔwo II, 9:7.\nLe Biblia ƒe nukpɔsusu nu la, naneke megblẽ le ame ƒe ŋkɔ yɔyɔ ɖe nunana aɖe ŋu be yee nye enala, ɖewohĩ be amea naŋlɔ nya kpui aɖe akpe ɖe eŋuti, ŋu o. Gake le teƒe aɖewo la, enye kɔnu be woayɔ amesi na nua ƒe ŋkɔ na amesiwo katã le anyinɔƒea. Kɔnu sia ate ŋu ahe kuxiwo vɛ. Amesiwo tsɔ nuawo le nanam adi be woaganya yewo o ale be woagahe susu ava yewo dzi madzemadzee o. Amesiawo wɔa nu ɖe gɔmeɖose si le Mateo 6:3 la nu, afisi Yesu gblɔ le be: “Ke wò la, ne èle nu nam la, megana wò miasi nanya nusi wò nuɖusi wɔna o.” Ame bubuwo ase le wo ɖokui me be nunana nye ame ŋutɔ ƒe nya si le be wòanɔ nunala kple nuxɔla la ɖeɖe dome. Gawu la, nunalawo ƒe ŋkɔyɔyɔ ana woatsɔ nunanawo anɔ sɔsɔm kple wo nɔewo, eye ‘wòana woaʋã ŋu ame nɔewo.’ (Galatiatɔwo 5:26) Kristotɔwo adi kokoko be yewoaƒo asa na nuwɔna siwo ana amewo nade vovo ge do kpoe alo ado ŋukpe ame, eyata womaɖe gbeƒã nunalawo ƒe ŋkɔ le dutoƒo o.—Petro I, 3:8.\nẼ, to nuwɔwɔ wòawɔ ɖeka kple gɔmeɖose si le Mawu ƒe Nya me dzi la, nunana akpɔtɔ anye nusi me dzidzɔ le.—Dɔwɔwɔwo 20:35.\nw03 9/1 axa 29


Dɔwɔwɔwo 27 | Biblia Le Internet Dzi | Xexe Yeye Gɔmeɖeɖe (1984)\n27 Ke esi woɖoe be míaɖo tɔdziʋu ayi Italia ta la, wotsɔ Paulo kple gamenɔla bubu aɖewo de asrafomegã aɖe, si ŋkɔe nye Yulio, tso Augusto ƒe asrafoha me la si. 2 Eye esi míeɖo tɔdziʋu aɖe si tso Adramitio, si yina dzedze ge ɖe ʋudzeƒe vovovo siwo le Asia nutoa ƒe ƒu ta la, míeho, eye Aristarxo, si nye Makedoniatɔ tso Tesalonika, hã nɔ mía ŋu. 3 Eye le ŋkeke si kplɔe ɖo dzi la, míeɖi go ɖe Zidon, eye Yulio wɔ nu ɖe Paulo ŋu dɔmenyotɔe, eye wòɖe mɔ nɛ be wòayi exɔlɔ̃awo gbɔ, ne woakpɔ eƒe nu hiahiãwo gbɔ nɛ. 4 Eye esi míeho tso afi ma la, míetrɔ to teƒe si awɔe be Kipro naxe ya la na mí, elabena ya ƒo va nɔ mía kpem; 5 eye míeto ƒu la dzi le Kilikia kple Pamfilia ŋu, eye míedze ɖe Mira le Likia. 6 Gake asrafomegã la kpɔ tɔdziʋu aɖe le afi ma, si tso Aleksandria yina Italia, eye wòna míeɖoe. 7 Azɔ esi míezɔ blewu ŋkeke geɖe megbe, eye bebli hafi míeva ɖo Knido kasa, le esi ya la mena mɔ mí be míayi ŋgɔ o ta la, míetrɔ to teƒe si awɔe be Kreta naxe ya la na mí, eye míeva ɖo Salmone kasa, 8 eye bebli hafi míeto ƒugo ma ŋu va ɖo teƒe aɖe, si woyɔna be Ʋudzeƒe Nyui, si ŋu Lasea dua te ɖo. 9 Esi ŋkeke geɖe va yi, eye afɔku va nɔ ƒudzimɔzɔzɔ me, elabena avuléŋkeke la ƒe nutsitsidɔ la kura gɔ̃ hã va yi xoxo ta la, Paulo ɖo aɖaŋu 10 na wo gblɔ be: “Ŋutsuwo, mekpɔe be nu geɖewo le gbegblẽ ge, eye nu geɖewo abu le ƒudzimɔzɔzɔa me, menye le agbawo kple ʋua gome ko o, ke le míaƒe luʋɔwo hã gome.” 11 Ke hã, asrafomegã la xɔ tɔdziʋukula la kple ʋutɔ la dzi se wu nu siwo gblɔm Paulo nɔ. 12 Ke esi ʋudzeƒe la menyo be woanɔ le vuvɔŋɔli o ta la, ame akpa gãtɔ ɖo aɖaŋu be míaho adzo, kple susu be ɖewohĩ woate ŋu aɖo Foinike, si nye ʋudzeƒe aɖe le Kreta, eye wòdze ŋgɔ dzieheɣedzeƒe kple anyieheɣedzeƒe, bene míanɔ afi ma le vuvɔŋɔlia. 13 Gawu la, esi anyieheya nɔ ƒoƒom blewu ta la, wosusu be, yewoƒe tameɖoɖo la adze edzi, eye woɖe seke la de ʋua me, eye woho to Kreta ƒugo ŋu. 14 Gake eteƒe medidi kura o, ya sesẽ si woyɔna be Eurakilo la ƒo. 15 Esi wònɔ tɔdziʋu la nyamam vevie, eye ʋu la de ŋgɔ yi ge do kpoe ta la, míena mɔe, eye ya la kɔ mí ɖe nu. 16 Azɔ míetrɔ to teƒe si ana ƒukpo sue aɖe, si woyɔna be Klauda la, naxe ya la na mí, ke hã, bebli hafi míaƒe asi te ŋu ka tɔdziʋu sue si nɔ ʋua gɔme le megbe lɔƒo la. 17 Gake esi wohee de ʋua me vɔ la, wobla ʋua sesĩe, be wòagaʋanya o; eye esi wonɔ vɔvɔ̃m be ʋu la ava si ke le Sirte* la dzi ta la, woɖiɖi abala la, eye ale ya la kɔ mí ɖe nu. 18 Ke hã, esi ahom la nɔ mía nyamam vevie ta la, esi ŋu ke la, wote ʋua me nuwo fɔfɔ ƒu gbe; 19 eye le ŋkeke etɔ̃agbe la, woawo ŋutɔwo tsɔ woƒe asiwo fɔ ʋua me dɔwɔnuwo ƒu gbe. 20 Ke esi ɣe alo ɣletivi aɖeke medze o le ŋkeke geɖe megbe, eye menye ahom vie tu nɔ mía kpem o ta la, mɔkpɔkpɔ katã na míaƒe agbetsitsi te bubu mlɔeba. 21 Eye esi wonɔ anyi eteƒe didi numaɖumaɖui la, Paulo tsi tsitre le wo dome hegblɔ be: “Ŋutsuwo, ɖe wòle be miaɖo to nye aɖaŋuɖoɖo la hafi, be miagaho tso Kreta o, eye anye ne nu magblẽ le mía ŋu, eye míabu nu geɖewo alea o. 22 Ke azɔ la, mele dzi dem ƒo na mi be miaƒe dzi nedze eme, elabena mia dometɔ aɖeke ƒe luʋɔ mabu o, negbe tɔdziʋua ko. 23 Elabena le zã sia me la, Mawu si tɔ menye, si mewɔa subɔsubɔdɔ kɔkɔe na la, ƒe dɔla aɖe nɔ tsitre ɖe gbɔnye, 24 gblɔ be: ‘Paulo, mègavɔ̃ o. Ele be nàtsi tsitre ɖe Kaisaro ŋkume, eye kpɔ ɖa! Mawu tsɔ ame siwo katã ɖo ʋua kpli wò la ke wò.’ 25 Eya ta ŋutsuwo, miaƒe dzi nedze eme; elabena mexɔ Mawu dzi se, be ava eme pɛpɛpɛ abe ale si wogblɔe nam ene. 26 Ke hã, ele be míaɖi go ɖe ƒukpo aɖe dzi.” 27 Ke esi zã wuienelia do, eye ya nɔ mía nyamam le Adria ƒua dzi la, le zãtiƒe la, ʋua me dɔwɔlawo susu be, yewonɔ anyigba aɖe gogom. 28 Eye woda dzidzeka ɖe ƒua me, eye wokpɔ meta blaetɔ̃ vɔ ade; eya ta wogate yi ŋgɔ vie, eye wogada dzidzeka ake hekpɔ meta blaeve vɔ adre. 29 Eye esi wonɔ vɔvɔ̃m be, míava dze go ɖe kpewo dzi ta la, woda seke ene to ʋua gɔme le megbe lɔƒo, henɔ mɔ kpɔm vevie be ŋu nake. 30 Gake esi ʋua me dɔwɔlawo nɔ didim be yewoasi le ʋua me, eye woɖiɖi tɔdziʋu sue la ɖe ƒua me, abe seke da gee woyina ɖe ʋua ƒe ŋgɔ hã ene la, 31 Paulo gblɔ na asrafomegã la kple asrafoawo be: “Ne ame siawo mele ʋua me o la, miate ŋu akpɔ ɖeɖe o.” 32 Eya ta asrafoawo tso tɔdziʋu sue la ƒe kawo, eye wona wòdze ƒua me. 33 Ke esi ŋu nɔ kekem la, Paulo te dzidedeƒo na wo katã be woadi nane aɖu, gblɔ be: “Egbee nye ŋkeke wuieneagbe miedɔ alɔ̃ o, eye mietsi dɔ, naneke maɖumaɖui. 34 Eya ta mele dzi dem ƒo na mi be miadi nane aɖu, elabena miaƒe nyonyo tae; elabena mia dometɔ aɖeke ƒe taɖa ɖeka kura gɔ̃ hã mabu o.” 35 Esi wògblɔ esia vɔ la, eya ŋutɔ hã tsɔ abolo, eye wòda akpe na Mawu ɖe eta le wo katã ŋkume, eye wòŋe eme hede asi eɖuɖu me. 36 Eya ta wo katã ƒe dzi dze eme, eye woawo ŋutɔwo hã wote nuɖuɖu. 37 Ke mí katã, mí luʋɔ siwo nɔ tɔdziʋua me la, míenɔ alafa eve kple blaadre vɔ ade. 38 Esi woɖu nu ɖi ƒo vɔ la, wote lugba si wodo ɖe ʋua me la fɔfɔ ƒu gbe ɖe ƒua me, bene ʋua nazu wodzoe. 39 Mlɔeba esi ŋu ke la, womete ŋu dze si anyigba la o, gake wonɔ adɔ̃ aɖe si ŋu ƒu ta le la kpɔm ɖaa, eye woɖoe be, ne yewoate ŋui la, yewoaku ʋu la ayi afi ma. 40 Eya ta esi wotso sekeawo la, wona wodze ƒua me, eye wotu kuɖɔkawo hã zi ɖeka, eye esi wodo abala la kpe yae la, woɖo ta ƒu ta. 41 Esi wodze ɖe teƒe lebii aɖe, si yi ɖe ƒua me la, wona ʋu la si ke, eye eƒe tagbɔ xaxa hetsi maʋamaʋa, gake eƒe gɔme le megbe lɔƒo ya te gbagbã kakɛkakɛe. 42 Eya ta asrafoawo ɖoe kplikpaa be, yewoawu gamenɔlawo, ale be ame aɖeke nagaƒu tsi asi o. 43 Gake asrafomegã la di be yeakpɔ Paulo ta dedie, eye wòxe mɔ na woƒe tameɖoɖo la. Eye wòɖe gbe na ame siwo ate ŋu aƒu tsi la be, woadzo adze ƒua me, ne woayi gota gbã, 44 eye be ame susɔeawo hã nanɔ ʋuƒowo alo tɔdziʋua ƒe kakɛwo dzi ayi gota. Eye aleae wòdzɔe be, wo katã wode gota dedie.\n^ Esia nye bateƒe gã aɖe le Lybia ƒu ta, le Dziehe Afrika, afi si atsiaƒua ge ɖe anyigba me le.


GBE BUBU Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Eŋlisi Eʋegbe Ga Hiligaynon Hungarian Igbo Italian Korean Lithuanian Malagasy Portuguese Romanian Setswana Shona Silozi Slovak Slovenian Swahili Tsonga Turkish Ukrainian\nWOYƆE be ‘amesiwo katã xɔna sena la fofo.’ (Romatɔwo 4:11) Nɔnɔme ma kee nɔ srɔ̃a lɔlɔ̃a hã si. (Hebritɔwo 11:11) Amesiawoe nye blemafofo mawuvɔ̃la Abraham kple srɔ̃a, Sara, si hã vɔ̃a Mawu. Nukata wonye xɔse ƒe kpɔɖeŋu nyui ɖolawo nenema gbegbe ɖo? Tetekpɔ siwo me woto dometɔ aɖewo ɖe? Viɖe kae le woƒe agbemeŋutinya ŋu na mí?\nAbraham ɖe xɔse fia esime Mawu gblɔ nɛ be wòadzo le wo de. Yehowa gblɔ be: “Ʋu le wò anyigba dzi kple ƒowòmeawo gbɔ kple fofowò ƒe me, eye nayi anyigba, si mafia wò la dzi!” (Mose I, 12:1) Blemafofo wɔnuteƒe sia ɖo to, elabena wogblɔ na mí be: “Le xɔse me Abraham ɖo to, esime woyɔe be, wòado go ayi ɖe afisi wòava xɔ wòanye eƒe domenyinyi la, eye wòdo go; gake menya afisi yim wòle o.” (Hebritɔwo 11:8) Bu nusi ʋuʋu ma bia ŋu kpɔ.\nAbraham nɔ Ur, le afisi nye anyiehe Iraq fifia. Ur nye Mesopotamiatɔ siwo tsaa asi kple dukɔ siwo nɔ Persia-ƒukɔmea, kpakple ɖewohĩ Indus-balia, me tɔwo, ƒe asitsaƒe kpɔdzidzedze aɖe. Aƒetɔ Leonard Woolley, amesiwo ku Ur-dudoa ɖe ɖoɖo nu ƒe tatɔ gblɔ be le Abraham ƒe ɣeyiɣia me la, anyikpewoe wotsɔ tu aƒe geɖee le afima, zrɔ̃a wo ŋu hesia akalo na wo. Le kpɔɖeŋu me, afima tɔ kesinɔtɔ aɖe ƒe aƒe nye dziƒoxɔ tuɖedzi eve, eye wode siminti aƒea me. Xɔ siwo le gɔmea nye aƒea me tɔwo kple amedzrowo tɔ. Wotsɔ ati tɔ kpɔ ɖe xɔ siwo le dzisasrã evelia dzi siwo woɖo ɖi na ƒomea me tɔwo be woazã ŋu. Woolley gblɔ be aƒe siawo siwo me xɔ 10 va ɖo 20 nɔna la, nye “esiwo me keke nyuie si sɔ na agbenɔnɔ si me dzidzeme le, eye wonye esiwo me Ɣetoɖoƒetɔ agbeɖulawo nɔna.” Aƒe siawo “ɖe dzesi be wonye amesiwo ƒe ŋku ʋu ƒe aƒewo eye wokpɔ dugãmenɔlawo ƒe nuhiahiãwo gbɔ na wo.” Nu geɖee Abraham kple Sara tsɔ sa vɔe be woaɖo to Yehowa esime wogblẽ aƒe sia tɔgbe ɖi be woaɖa nɔ agbadɔwo me.\nXaran si nye du le Mesopotamia ƒe dziehe ye Abraham kple eƒe ƒomea ʋu ɖanɔ gbã hafi va ʋu emegbe yi Kanaan. Mɔa ƒe didime anye kilometa 1,600 lɔƒo—mɔ si zɔzɔ asesẽ na srɔ̃tɔ tsitsiwo ŋutɔ! Abraham xɔ ƒe 75 eye Sara xɔ ƒe 65 esime wodzo le Xaran.—Mose I, 12:4.\nAlekee Sara anya se le eɖokui me esime Abraham gblɔ nɛ be yewogbɔna dzodzo ge le Ur? Dzodzo le aƒe si me nɔnɔ ametakpɔkpɔ kple dzidzeme le ava nɔ dzronyigba aɖe si dzi nɔnɔmeawo made ame dzi le o, ahanɔ agbe tsɛ la ate ŋu ate ɖe Sara dzi. Ke hã, Sara bɔbɔ eɖokui, hetsɔ Abraham be yeƒe “aƒetɔ.” (Petro I, 3:5, 6) Agbalẽnyala aɖewo tsɔ esia be enye alesi Sara “wɔa nui ɖaa, tsɔ dea bubu eŋui,” si fia “nɔnɔme nyui siwo dzena le eƒe nuwɔnawo me.” Gake ƒo wo katã ta la, Sara ka ɖe Yehowa dzi. Eƒe ɖokuibɔbɔ kple eƒe xɔse nye kpɔɖeŋu nyui aɖe na srɔ̃nyɔnu Kristotɔwo.\nTogbɔ be ɣeyiɣiawo katã ƒe gbeƒãɖela aɖewo dzo le wo de be woaɖa ɖe gbeƒã le dukɔ bubuwo me hã la, le nyateƒe me la, womebia tso mía si be míadzo le mía de be míaɖo to Mawu o. Teƒe ka kee míeɖa subɔ Mawu le o, ne míetsɔ gbɔgbɔmenuwo ɖo nɔƒe gbãtɔ le míaƒe agbe me ko la, akpɔ míaƒe nuhiahiãwo gbɔ na mí.—Mateo 6:25-33.\nSara loo alo Abraham ƒe nyametsotso si wowɔ la meve wo o. Apostolo Paulo gblɔ be: ‘Nenye ɖe woɖoa ŋku anyigba, si dzi wodo tso la, anye ne wokpɔ vovo gbugbɔ yi.’ Gake wometrɔ yi o. Esi woka ɖe Yehowa dzi be enye “teƒeɖola na amesiwo dinɛ vevie” ta la, woxɔ eƒe ŋugbedodowo dzi se. Ele be míawo hã míaxɔ eƒe ŋugbedodowo dzi ase be míayi edzi asubɔ Yehowa kple luʋɔ blibo.—Hebritɔwo 11:6, 15, 16.\nGbɔgbɔ Kple Ŋutilã me Kesinɔnuwo\nEsi Abraham ɖo Kanaan megbe la, Mawu gblɔ nɛ be: ‘Wò dzidzimeviwoe matsɔ anyigba sia ana.’ Abraham lɔ̃ ɖe edzi eye wòɖi vɔsamlekpui na Yehowa heyɔ “Yehowa ŋkɔ le afima.” (Mose I, 12:7, 8) Yehowa na kesinɔnu geɖe su Abraham si, eye amesiwo nɔ eƒe asaɖaa me sɔ gbɔ ŋutɔ. Esi wònye be ɣeaɖeɣi ete ŋu ƒo ŋutsu 318, siwo nya aʋawɔwɔ siwo nye kluvi siwo wodzi le eƒeme nu ƒu ta la, wobui be “amesiwo katã nɔ eƒe asaɖaa me awu akpe ɖeka.” Aleke kee wòɖanɔ o, amewo bui be enye “Mawu ƒe ame ɖoɖoa.”—Mose I, 13:2; 14:14; 23:6.\nAbraham xɔ ŋgɔ le subɔsubɔnyawo me hefia amesiwo le eƒeme la be “woalé ŋku ɖe Yehowa ƒe mɔ ŋuti, eye woawɔ nu dzɔdzɔe kple nu nyui.” (Mose I, 18:19) Dzidzedze si Abraham kpɔ le nufiafia eƒemetɔwo be woaɖo ŋu ɖe Yehowa ŋu ahawɔ nu dzɔdzɔe me ƒe kpɔɖeŋua ate ŋu anye dzideƒo na ƒometa Kristotɔwo egbea. Eyata mewɔ nuku be Sara ƒe kosi tsitsitɔ, Hagar Egiptetɔ la, kple Abraham ƒe vi Isak ɖo ŋu ɖe Yehowa ŋu o.—Mose I, 16:5, 13; 24:10-14; 25:21.\nAbraham Nye Ŋutifafame\nAbraham ƒe agbe me nudzɔdzɔwo ɖee fia be enye mawumeme. Le esi teƒe be dzre nanɔ eƒe lãnyilawo kple etɔɖiayɔvi Lot tɔwo dome la, edo susua ɖa be yewoaklã yewoƒe asaɖawo ɖa tso wo nɔewo gbɔ, eye wòkpe Lot si nye ɖevia be wòatia anyigba si wòlɔ̃ gbã. Abraham nye ŋutifafame.—Mose I, 13:5-13.\nNe eva hiã be míate tɔ ɖe míaƒe gomenɔamesi dzi alo aɖe mɔ le mía ɖokui ŋu be míana ŋutifafa nanɔ anyi la, míate ŋu aɖo ŋku edzi be Yehowa mena Abraham kpe fu le esi wòna Lot wɔ tiatia gbã ta o. To vovo na ema la, Mawu do ŋugbe na Abraham kple eƒe dzidzimeviwo le ema megbe be yeatsɔ anyigba si Abraham ƒe ŋku te ŋu kpɔ le goawo katã me la ana wo. (Mose I, 13:14-17) Yesu gblɔ be: “Woayra amesiwo léa avu la; [alo “ŋutifafamewo,” ne woaɖe egɔme tẽ] elabena woayɔ wo be mawuviwo.”—Mateo 5:9.\nAmekae Anye Abraham ƒe Domenyila?\nTogbɔ be wodo dzidzimevi aɖe ƒe ŋugbe hã la, Sara tsi ko. Abraham tsɔ nyaa ɖo Mawu ŋkume. Eliezer, eƒe subɔvi lae anyi eƒe nunɔamesiwo katã domea? Ao, elabena Yehowa gblɔ be: “Menye eya anyi wò dome o; boŋ amesi nava dzi la, eya anyi wò dome.”—Mose I, 15:1-4.\nKe hã, vi aɖeke menɔ wo si o, eye Sara si xɔ ƒe 75 la meganɔ mɔ kpɔm be yeafɔ fu o. Eyata egblɔ na Abraham be: “Kpɔ ɖa, Yehowa xe nye vidzidɔ, eyata dɔ kple nye kosi la, ɖewohĩ maxɔ mamayɔvi mahĩ?” Esia ta Abraham ɖe Hagar wòzu srɔ̃a evelia, eye wòdɔ kpli wòfɔ fu. Ke esi Hagar kpɔ be yefɔ fu la, ete eƒe aƒenɔ kpɔkpɔ ɖe ƒomevii. Sara he nya ɖe eŋu vevie na Abraham eye wòbɔbɔ Hagar ɖe anyi, si na kosivi la si.—Mose I, 16:1-6.\nAbraham kple Sara wɔ nusi wosusu be enyo hesɔ ɖe nusiwo dzi wo ŋɔlimetɔwo lɔ̃na ɖo nu. Ke hã, menye Yehowa ƒe mɔ si dzi wòato ana woadzi Abraham ƒe dzidzimevi lae nye ema o. Le nɔnɔme vovovowo koŋ me la, míaƒe dekɔnuwo alɔ̃ ɖe nuwɔna aɖewo dzi be wosɔ, gake esia mefia kokoko be Yehowa da asi ɖe wo dzi o. Eƒe nukpɔsusu ku ɖe míaƒe nɔnɔmea ŋu ato vovo kura. Esia ta, ele be míadi Mawu ƒe mɔfiame, ado gbe ɖa be wòafia alesi wòdi be míawɔ nui la mí.—Psalmo 25:4, 5; 143:8, 10.\nNaneke ‘Wɔwɔ Mesesẽ Akpa na Yehowa O’\nMlɔeba la, Hagar dzi viŋutsuvi si ŋkɔe nye Ismael na Abraham. Ke hã, menye eyae nye Dzidzimevi la o. Sara ŋutɔe adzi dzidzimevia togbɔ be etsi hã.—Mose I, 17:15, 16.\nEsime Mawu gblɔe eme kɔ ƒã be Sara ava dzi viŋutsuvi na srɔ̃a la, “Abraham tsyɔ mo anyi, eye wòko nu, elabena esusu le eƒe tame bena: Alo ɖe woadzi vi na ŋutsu, si xɔ ƒe alafa ɖeka laa? Alo Sara, si xɔ ƒe blaasieke la, agate ŋu adzi vi mahã?” (Mose I, 17:17) Mawudɔla aɖe ƒe gbedasia gbɔgblɔ si Sara se na ‘wòko nu ɖe dɔ me.’ Gake ‘naneke wɔwɔ mesesẽ akpa na Yehowa o.’ Ele be xɔse nanɔ mía si be ate ŋu awɔ nusianu si wòdi be yeawɔ.—Mose I, 18:12-14.\n“[Xɔsee na] Sara ke hã kpɔ ŋusẽ bena, wòfɔ fu, eye wòdzi vi le eƒe nyagãkuku me; elabena ebu amesi na ŋugbedodoe la nuteƒewɔlae.” (Hebritɔwo 11:11) Le ɣeyiɣi aɖe megbe la, Sara dzi Isak, amesi ƒe ŋkɔ gɔmee nye “Nukoko.”\nMawu ƒe Ŋugbedodowo Dzixɔxɔse Bliboe\nYehowa ɖee fia be Isak ye nye dzidzimevi si wonɔ mɔ kpɔm na tso gbaɖegbe ke la. (Mose I, 21:12) Esia ta awɔ nuku na Abraham ŋutɔ esime Mawu bia tso esi be wòatsɔ via asa vɔe. Ke hã, nusiwo ta wòle be Abraham naka ɖe Mawu dzi bliboe la nɔ esi. Ðe Yehowa mate ŋu afɔ Isak ɖe tsitre tso ame kukuwo dome oa? (Hebritɔwo 11:17-19) Ðe Mawu meɖe eƒe ŋusẽ fia to ŋusẽdodo Abraham kple Sara ƒe vidzidzi ŋutete nukutɔe be wote ŋu dzi Isak oa? Esi Abraham xɔ ŋutete si le Mawu si be wònana Eƒe ŋugbedodowo vaa eme dzi se ta la, elɔ̃ faa ɖo to. Ele eme be woxe mɔ nɛ be mewu via ŋutɔŋutɔ ya o. (Mose I, 22:1-14) Ke hã, alesi Abraham wɔ nui le nya sia me kpe ɖe mía ŋu míekpɔ alesi wòasesẽe na Yehowa Mawu be wòatsɔ “ye ŋutɔ ƒe Tenuvi hena, bena amesiame, si xɔa edzi sena la, mele tsɔtsrɔ̃ ge o, ke boŋ wòakpɔ agbe mavɔ.”—Yohanes 3:16; Mateo 20:28.\nMawu dzixɔse na eme kɔ na Abraham ƒã be dzidzimevi si anyi Yehowa ƒe ŋugbedodowo dome la mate ŋu aɖe trɔ̃subɔla siwo le Kanaan nyigba dzi la dometɔ aɖeke o. Aleke dzila mawuvɔ̃la nalɔ̃ be ye vi naɖe amesi mesubɔa Yehowa o? Eyata Abraham di srɔ̃nyɔnu si sɔ na Isak tso eƒe ƒometɔ siwo nɔ Mesopotamia, si didi wu kilometa 800 tso afisi wonɔ, la dome. Mawu yra ɖe ɖoɖo ma dzi to eɖeɖe fia be Rebekae nye nyɔnu si yetia be wòazu Isak srɔ̃ kple Mesia la mama dzi. Ẽ, Yehowa “yra Abraham le nuwo katã me.”—Mose I, 24:1-67; Mateo 1:1, 2.\nYayra na Dukɔwo Katã\nAbraham kple Sara ɖo kpɔɖeŋu nyui le tenɔnɔ ɖe dodokpɔwo nu kple Mawu ƒe ŋugbedodowo dzixɔxɔ se me. Ameƒomea ƒe etsɔme mavɔ nɔ te ɖe ŋugbedodo mawo ƒe emevava dzi, elabena Yehowa ka ɖe edzi na Abraham be: “To wò dzidzimeviwo me woayra anyigba dzi dukɔwo katã le, elabena èɖo to nye gbe.”—Mose I, 22:18.\nLe nyateƒe me la, Abraham kple Sara nye ame madeblibowo abe míawo ke ene. Ke hã, esime wokpɔ nusi nye Mawu ƒe lɔlɔ̃nu na wo dze sii la, wowɔ ɖe edzi enumake—metsɔ le eme nuka kee woaɖatsɔ sa vɔe o. Esia ta woɖoa ŋku Abraham dzi be enye ‘Yehowa xɔlɔ̃’ kple Sara be enye ‘nyɔnu kɔkɔe, si kpɔ mɔ na Mawu.’ (Yakobo 2:23; Petro I, 3:5) Ne míedze agbagba srɔ̃ Abraham kple Sara ƒe xɔse la, míawo hã míanɔ ƒomedodo xɔasi me kple Mawu. Míawo hã míate ŋu aɖe vi tso Yehowa ƒe ŋugbe xɔasi siwo wòdo na Abraham la me.—Mose I, 17:7.\nLe Abraham kple Sara ƒe xɔse ta Yehowa yra wo wodzi vi le woƒe tsitsime\nAbraham ƒe kpɔɖeŋua kpe ɖe mía ŋu míekpɔ alesi wòwɔ dɔ ɖe Yehowa dzi be wòɖe mɔ eƒe Tenuvia ku


GBE BUBU Afrikaans Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Estonian Eŋlisi Eʋegbe Finnish Franse Georgian German Greenlandic Gujarati Hiligaynon Hindi Hungarian Icelandic Igbo Indonesian Italian Japanese Kannada Korean Latvian Lithuanian Malagasy Marathi Norwegian Papiamento (Curaçao) Polish Portuguese Romanian Russian Sepedi Setswana Slovak Slovenian Spanish Swahili Swedish Tagalog Ukrainian Vietnamese\nKPƆE ɖa le susu me be yele xexeame ƒe agbalẽdzraɖoƒe gãtɔ kekeake. Agbalẽwo, nyadzɔdzɔgbalẽwo, adzɔnudzragbalẽwo, fotowo, kple hadzidzi ƒomevi ɖesiaɖe—siwo ku ɖe nyati ɖesiaɖe kloe ŋu—la ƒo xlã wò. Nyadzɔdzɔ yeyetɔ kekeakewo kple agbalẽ siwo woŋlɔ le ƒe alafa siwo va yi me dometɔ gbogbo aɖewo le asitsɔƒe na wò.\nInternet ate ŋu ana wò nyatakaka mawo. Ekpena ɖe ame ŋu be wòanɔ eƒe kɔmpiuta gbɔ aɖo nyatakaka ɖe kɔmpiutawo kple kɔmpiutazãlawo le xexeame godoo ahaxɔ nyatakaka tso wo gbɔ. * Ewɔnɛ be ezãlawo nadzra adzɔnuwo, aƒle nuwo, aɖe ga le gadzraɖoƒe alo axee, aɖo dze, ase ha yeyetɔ kekeakewo—eye woawɔ esiawo katã le woawo ŋutɔ ƒe aƒewo me.\nEyata mewɔ nuku o be eŋutinunyalawo bu akɔnta be kaka ƒe sia nawu enu la, Internetzãlawo le xexeame godoo awu miliɔn 320. Ewɔe be Internet zazã va le bɔbɔm le xexeame ƒe akpa geɖe. Esi sukuwo kple agbalẽdzraɖoƒewo le dzi dem ƒo vevie be woazãe ta la, sɔhɛ miliɔn geɖe va le ezãm. Le United States la, sɔhɛ siwo xɔ tso ƒe 12 va ɖo 19 dometɔ siwo ade alafa memama 65 kloe zã Internet kpɔ xoxo alo xe fe ɖe Internet dzi wɔna aɖewo ta.\nNe wozã Internet nyuie la, woate ŋu akpɔ nyatakaka veviwo ku ɖe yame ƒe nɔnɔme, mɔzɔzɔ, kple nyati bubuwo ŋu. Àte ŋu ato edzi aƒle agbalẽwo, ʋu ŋutinuwo, kple nu bubuwo. Ame geɖe zãnɛ na sukudɔwo wɔwɔ.\nTogbɔ be viɖe ate ŋu anɔ Internet zazã ŋu hã la, ate ŋu anɔ abe agbalẽdzraɖoƒe si agbalẽdzraɖoƒedzikpɔla aɖeke alo ame bubuwo mele akpɔ mí o ene. Woate ŋu atsa nyatakakaawo me, anɔ susum be ame aɖeke mele ye kpɔm o. Gake esiae nye Internet zazã me fɔku vɔ̃ɖitɔ kekeakewo dometɔ ɖeka. Nukatae? Elabena agbegbegblẽnuwɔna kple nusiwo ate ŋu agblẽ nu le ame ŋu le gbɔgbɔ me nɔa Nyatakakadzraɖoƒe geɖe. Eyata Internet ate ŋu ahe Kristotɔ sɔhɛwo ade tetekpɔ me. Ne èbu eŋu kpɔ la, amegbetɔwo kua nu me le dzɔdzɔme nu—eye enye nuwɔna si Satana Abosam zã tsɔ gblẽ nui ɣeyiɣi didi aɖee nye sia. Le nyateƒe me la Satana zã didi si nɔ Xawa me be yeaku nu me eye ‘wòzã eƒe aɖaŋu vɔ̃ tsɔ blee.’—Korintotɔwo II, 11:3.\nNenema ke nyatakaka maɖɔʋuwo ate ŋu able Kristotɔ sɔhɛ bɔbɔe ne meɖoe kplikpaa be yeakpɔ yeƒe gbɔgbɔmemenyenye ta o. Agbalẽ si nye Better Homes and Gardens me nyati aɖe ɖe nu me be: “Internet nye teƒe si nu yeye tovɛla bibiwo kakaa nyatakaka yeyetɔ kekeakewo le; gake afimae ɖevigbɔdɔlawo, amebalawo, ɖokuiŋubulawo, kple ame maɖɔʋu bubuwo hã dzra nyatakakawo ɖo.”\nSɔhɛ si ŋkɔe nye Javier * gblɔ be: “Nu nyɔŋuwo nɔa Nyatakakadzraɖoƒe aɖewo. Woate ŋu ava do le vo me, esi dzesi aɖeke mava do ŋgɔ o.” Egblɔ kpee be: “Wodi be yewoatre mɔ̃ na wò. Wodi be yewoable nuwò—axɔ wò ga.” Kristotɔ sɔhɛ si ŋkɔe nye John lɔ̃ ɖe edzi be: “Ne ènya dze nu manyomanyowo kpɔkpɔ gɔme ko la, esesẽna be nàdzudzɔ—eva maa ame ale gbegbe.” Kristotɔ sɔhɛ aɖewo yia Nyatakakadzraɖoƒe siwo nu maɖɔʋuwo le edziedzi eye esia he wo de afɔku siwo me ŋkubiã le wu me. Ame aɖewo gblẽ woa kple Yehowa dome ƒomedodo me gɔ̃ hã. Aleke woawɔ aƒo asa na esia?\n“Nu Maɖɔʋuwo Kpɔkpɔ”\nƔeaɖewoɣi la, Nyatakakadzraɖoƒe ƒe adrɛs ɖeɖe ate ŋu aɖee fia kɔte be nu maɖɔʋuwoe le afima. * Lododowo 22:3 xlɔ̃ nu be: “Nunyala kpɔa dzɔgbevɔ̃e, eye wòɣlaa eɖokui; ke ame bebewu dea ta eme, eye akpɔ etɔnua.”\nGake zi geɖe la, kuxiae nye be ame aɖewo va kena ɖe nu manyomanyowo ŋu le vome si menye ɖe woɖoe kura o. Ɣeaɖewoɣi la, woate ŋu ada foto aɖe si ŋu wotrɔ asi le nyuie wònya kpɔ ɖe emenyawo ŋuti nyatakakanɔƒea bene wòable nuwò nàge ɖe afima akpɔ nusiwo le eme—eye ana be nàgatrɔ ayi afima zi geɖe! *\nKelvin ɖɔ nusi dzɔ ɖe exɔlɔ̃ aɖe dzi ale: “Dɔ aɖeke menɔ edzi o eye wòdi be yeaku nu me. Eteƒe medidi o, eva nɔ amamaɖeɖenuwɔnawo kpɔm edziedzi.” Dzidzɔtɔe la, Kristotɔ sɔhɛ sia va te ɖe hamemegã aɖe ŋu hexɔ kpekpeɖeŋu.\nÐe nètso nya me le nusi nàwɔ ne èva ke ɖe Nyatakakadiƒe mawo ŋu le vome la ŋua? Nusi wòle be Kristotɔ nawɔ la dze ƒã: Dzo le Nyatakakadzraɖoƒe ma enumake—alo tsi Internet la kura! Wɔ nu abe hakpala la ene, amesi do gbe ɖa be: “Ðe nye ŋku ɖa le nu dzodzrowo kpɔkpɔ ŋu.” (Psalmo 119:37; tsɔe sɔ kple Hiob 31:1.) Ðo ŋku edzi be ne amegbetɔ aɖeke mele mía kpɔm o hã la, ŋku aɖe ya le mía kpɔm. Biblia ɖo ŋku edzi na mí be “woklo nu le nuwo katã dzi, eye wotsi ƒeƒle le amesi gbɔ míaƒe nya le la ŋku me!”—Hebritɔwo 4:13.\nNuƒoƒo kple dziwòlawo alo Kristotɔ tsitsi bubuwo ate ŋu ado ŋusẽ tame si nèɖo be yemagayi Nyatakakadzraɖoƒe siwo nu maɖɔʋuwo le o. Ne èbu eŋu kpɔ la, ne èdze ba me la, ɖe nànɔ dagbadagbam le ɖokuiwò si vaseɖe esime nàɖo baa me vaseɖe wò kɔ me hafi abia kpekpeɖeŋua?\nKe Hadede Kple Amewo To Internet Dzi Ya Ðe?\nInternet dzi hahoodzeɖomɔnuwo ʋua mɔ be ezãlawo le xexeame godoo naƒo nu kple wo nɔewo le ɣeyiɣi ma ke me. Dɔwɔƒewo zãnɛ tsɔ wɔa numedzodzrowo le mɔ̃ dzi eye wotoa edzi doa ka kple woƒe asisiwo. Mɔ̃ dzi numedzodzro aɖewo ʋua mɔ be gomekpɔlawo dzroa mɔ̃ɖaŋu ŋuti nyawo me, abe mɔ̃ dzadzraɖo, alo kɔmpiuta ŋuti ɖaŋuwo ene. Mɔ̃ dzi dzeɖomɔnu aɖewo ʋua mɔ be xɔlɔ̃wo kple ƒometɔwo naƒo nu kple wo nɔewo le didiƒe le wo ɖokuisi, esi mahiã be woagblẽ ga aƒo ka to telefon dzi o. Togbɔ be woate ŋu azã mɔnu sia le mɔ nyui dzi hã la, ɖe afɔku aɖewo lia?\nEhiã ŋutɔŋutɔ be woaɖɔ ŋu ɖo vevietɔ le hahoo numedzromɔnuwo gome, elabena afɔku aɖewo ate ŋu anɔ eme. Agbalẽŋlɔla Leah Rozen ŋlɔ be: “Ƒewuivi siwo nya nu tso mɔ̃ɖaŋu ŋuti zãa gaƒoƒo geɖe tsɔ ɖoa dze kple amedzro siwo womenya o le mɔ̃ dzi le dukɔa me godoo, alo xexeame gɔ̃ hã. Nublanuitɔe la, amedzro siawo siwo ƒewuiviawo ɖoa dze kplii le mɔ̃ dzi la nyea ame tsitsi maɖɔʋu siwo le ɖeviwo dim ne woable wo nu adɔ kpli wo.” Nyati aɖe si dze le Popular Mechanics me xlɔ̃ nu be “ele be nàkpɔ nyuie ŋutɔ” ne èle hahoo dzeɖomɔnu zãm. Wò ŋkɔ kple adrɛs tsɔtsɔ na amedzro ate ŋu ahe afɔku gãwo vɛ na wò! Nukatae nàde ɖokuiwò afɔku mawo me?\nAfɔku bubu si menya kpɔna bɔbɔe o ye nye ame ɖokui ƒoƒo ɖe hadede vɔ̃ɖi me kple amedzro siwo medea bubu Biblia ƒe gɔmeɖosewo ŋu o. * Numekulawo gblɔ be ƒewuiviwo ƒe mɔ̃ dzi hahoo dzeɖoɖo geɖe kuna ɖe gbɔdɔdɔnyawo ŋuti. Eyata Biblia ƒe aɖaŋuɖoɖo si le Korintotɔwo I, 15:33 la sɔ be: “Migana woable mi o! Habɔbɔ vɔ̃wo gblẽa nuwɔna nyuiwo.” Afɔku le ha vɔ̃ɖi dede to Internet dzi me. Ðe wòle be sɔhɛ si vɔ̃a Mawu nade eɖokui afɔku mawo me yakatsyɔea?\nLe afɔku siwo le Internet zazã me ta la, ele be woaɖɔ ŋu ɖo le ezazã me. Ƒome aɖewo daa kɔmpiutaa ɖe teƒe si ame geɖe tona, abe akpata me ene. Azɔ hã wodea se be ne ame bubuwo le aƒeme ko hafi woazã Internet la. Ne dziwòlawo ɖo mɔxenu siawo la, wɔ ɖeka kpli wo. (Lododowo 1:8) Mɔfiame siwo me kɔ nye woƒe lɔlɔ̃ ƒe kpeɖodzi.\nNe wò sukudɔdasiwo bia be nàzã Internet la, nukata malé ŋku ɖe ɣeyiɣi agbɔsɔsɔme si nàzã ɖe eŋu la ŋuti o? Te kpɔ nàtso nya me do ŋgɔ le ɣeyiɣi didime si nàzã ŋu, eye nàzã gaƒoɖokui si naa dzesi be wòana dzesi wò ne ɣeyiɣia de. Tom ɖo aɖaŋu be: “Wɔ ɖoɖo do ŋgɔ, nya nusi tututu dim nèle, eye nàzɔ ɖe ɖoɖo ma dzi—eɖanye aleke ke nu bubuwo ado dzidzɔ na wòe o.”\nŊuɖɔɖo hiã le E-mail hã zazã me. Ele be Kristotɔ sɔhɛwo nakpɔ nyuie be woagaƒo wo ɖokui ɖe E-mail gbogbowo xexlẽ me o, vevietɔ ne nyatakakawo ƒe akpa gãtɔ nye nya maɖinya siwo ŋu kpeɖodzi mele o. Ɣeyiɣi sɔgbɔ akpa zazã ɖe E-mail ŋu ate ŋu axɔ ɣeyiɣi vevi si hiã be woatsɔ awɔ sukudɔdasiwo kple gbɔgbɔmedɔwoe.\nFia Salomo gblɔ be: “Agbalẽ geɖe wɔwɔ mekpɔa seƒeɖo o, eye nusɔsrɔ̃ geɖe ɖe wòtea ɖeɖi ŋutilã ŋu.” (Nyagblɔla 12:12) Nya mawo ate ŋu aku ɖe Internet hã ŋu. Megaƒo ɖokuiwò ɖe nyatakakawo didi me ale gbegbe be nàŋe aɖaba aƒu ɖokuisi Biblia sɔsrɔ̃ kple gomekpɔkpɔ le Kristotɔwo ƒe subɔsubɔdɔa me dzi o. (Mateo 24:14; Yohanes 17:3; Efesotɔwo 5:15, 16) Ðo ŋku edzi hã be, togbɔ be dzeɖoɖo to kɔmpiuta dzi megblẽ o hã la, mɔnu bubu aɖeke megali si sɔ kple dze ɖoɖo ŋkume kple ŋkume kpakple hati Kristotɔwo o. Eyata ne wòhiã vavã be nàzã Internet la, tso nya me kplikpaa be nàzãe le nunya me. Ƒo asa na Nyatakakadzraɖoƒe siwo me afɔku le, eye megazã ɣeyiɣi sɔgbɔ akpa le kɔmpiuta dzi o. “Dzɔ wò dzi ŋu,” eye megazu Internet ƒe kluvi gbeɖe o.—Lododowo 4:23.\n^ mm. 4 Kpɔ nyati siwo tsiã ɖe wo nɔewo nu si nye “Internet—Ðe Wònyo Na Wòa?” siwo dze le Eŋlisigbe me Nyɔ! July 22, 1997, me.\n^ mm. 11 Nyatakakadzraɖoƒe ƒe adrɛs la nye ŋɔŋlɔdzesi siwo nàzã hafi age ɖe Nyatakakadzraɖoƒea. Ɣeaɖewoɣi la, nya aɖewo nɔa adrɛs la me si fiaa nusiwo le Nyatakakadzraɖoƒea.\n^ mm. 12 Emenyawonɔƒea le abe alesi fiasemenuwo dzena to ahuhɔ̃e me ene le mɔ̃a dzi. Nusiwo le nyatakakadzraɖoƒe ma, amesi wɔ wo, kple nyatakaka mawo ƒomeviwo nɔa afima.\n^ mm. 19 Afɔku mawo ate ŋu ado mo ɖa le hahoo dzeɖomɔnu si Kristotɔ siwo si susu nyui le la ɖo ɖi, bene yewoatsɔ adzro gbɔgbɔmenuwo me gɔ̃ hã me. Ɣeaɖewoɣi alakpatɔwo kple xɔsegbelawo gena ɖe dzeɖoɖo siawo me, eye wotoa aɖaŋuvɔ̃ dzi ayetɔe tea kpɔ be yewoable ame bubuwo nu ne woaxɔ woƒe nukpɔsusu siwo mewɔ ɖeka kple Ŋɔŋlɔawo o la dzi ase.\n[Nya si ɖe dzesi si le axa 24]\n“Nu nyɔŋuwo le Nyatakakadzraɖoƒe aɖewo. Woate ŋu ava do le vo me, esi dzesi aɖeke mava do ŋgɔ o”\nƑome aɖewo daa kɔmpiuta ɖe teƒe si mele ɣaɣla o\nƉoe Ɖe Amewo Ɖoe Ɖe Amewo Aleke Mawɔ Ate Ŋu Aƒo Asa Na Internet Dzi Fɔkuwo?\ng00 4/8 axa 23-25


Ale Si Nànɔ Te Ðe Akogotsitsi Nu | Nu Si Akpe Ðe Ƒomewo Ŋu\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kikaonde Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Malayalam Maltese Marathi Myanmar Nepali Norwegian Pangasinan Polish Portuguese Punjabi Romanian Russian Samoan Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Telugu Thai Tigrinya Tok Pisin Tsonga Turkish Twi Ukrainian Vietnamese Waray-Waray Xhosa Yoruba Zulu\nAle Si Nànɔ Te Ðe Akogotsitsi Nu\n“Xɔ̃nye nyɔnuvi eve aɖewo li, wowɔa nu ɖekae eye wogblẽam ɖi. Wonɔa ale si wokpɔ dzidzɔe la gblɔm ɣesiaɣi mesena. Gbe ɖeka esi meyɔ wo dometɔ ɖeka la, evelia hã nɔ egbɔ ɣemaɣi. Ame bubue va ƒo nu kplim le telefon la dzi, gake esime nye kple amea míenɔ nu ƒom la, mese xɔ̃nye eveawo nɔ dze ɖom henɔ nu kom. Woƒe dzidzɔkpɔkpɔa ko mese, eye esia na megase le ɖokuinye me geɖe wu be metsi akogo!”—Maria. *\nÈse le ɖokuiwò me kpɔ be wogblẽ ye ɖi yetsi akogoa? Nenye nenemae la, Biblia me aɖaŋuɖoɖowo ate ŋu akpe ɖe ŋuwò. Gake na míabu nu ʋɛ aɖewo siwo wòle be nànya ku ɖe akogotsitsi ŋu la ŋu gbã.\nAme sia ame kloe tsia akogo ɣeaɖewoɣi. Ame xɔŋkɔwo gɔ̃ hã tsia akogo. Nu ka tae? Elabe zi geɖe la, menye xɔlɔ̃ agbɔsɔsɔme si le ame si ye nana be wotsia akogo alo wometsia akogo o, ke boŋ xɔlɔ̃ si ƒomevi le ame si gbɔe wòtsona. Xɔlɔ̃ gbogbo aɖewo ate ŋu anɔ ame xɔŋkɔ aɖe si, gake xɔlɔ̃ vavã aɖeke manɔ esi o, esia ana wòatsi akogo.\nAkogotsitsi ate ŋu agblẽ nu le wò lãmesẽ ŋu. Numekula siwo lé ŋku ɖe numekuku 148 aɖewo siwo wowɔ la me tsonuwo ŋu la ƒo nya ta be ame siwo medea ha kple ame bubuwo ale o la tea ŋu kuna kaba, eye nu si wògblẽna le wo ŋu nu sẽ “teƒe eve wu nu si lolo fũu gblẽna le ame ŋu” eye “wòsɔ kple nu si sigarɛt-ti 15 nono gbe sia gbe gblẽna le ame ŋu.”\nAkogotsitsi ate ŋu agblẽ nu le ŋuwò. Le nyateƒe me la, akogotsitsi ate ŋu awɔe be nàlɔ̃ faa adze xɔlɔ̃ ame sia ame ko. Ŋutsuvi aɖe si ŋkɔe nye Alan gblɔ be: “Ne ètsi akogo la, ànɔ didim vevie be amewo natsɔ ɖe le eme na ye. Àte ŋu agblɔ na ɖokuiwò be, xɔlɔ̃ aɖe nɔ ame si la nyo wu ɖeke manɔ ame si, elabe afi aɖe kpɔkpɔ nyo wu yamekpɔkpɔ. Gake esia ate ŋu ahe kuxiwo vɛ.”\nMɔ̃ɖaŋunuwo meɖea akogotsitsi ɖa ɣesiaɣi o. Aƒenɔvi aɖe si ŋkɔe nye Natalie gblɔ be: “Nukutɔe la, metea ŋu ŋlɔa nu na ame gbogbo aɖewo to asitelefon alo kɔmpiuta dzi gbe sia gbe, gake megatsia akogo kokoko.” Sɔhɛ aɖe si ŋkɔe nye Tyler hã se le eɖokui me nenema. Egblɔ be: “Nuŋɔŋlɔ na amewo to asitelefon dzi le abe numeɖenu ene, gake dzeɖoɖo kple amewo ŋkume-kple-ŋkume le abe nuɖuɖua ŋutɔŋutɔ ene. Togbɔ be numeɖenu vivina ŋutɔ hã la, ehiã be nàɖu nu ŋutɔŋutɔ hafi ate ŋu aɖi ƒo.”\nSusu nyui nènɔ asiwò. Tsɔe be xɔlɔ̃wòwo yi kplɔ̃ɖoƒe aɖe evɔ womekpe wò o eye nèva kpɔ fotoawo le internet dzi hahokadoƒe si dzi wodaa fotowo ɖo la dzi. Nyataƒoƒo evee dze ŋgɔwò, àte ŋu aƒo nya ta be ɖe woɖoe koŋ gbe ye kpekpe na kplɔ̃ɖoƒea alo àgblɔ na ɖokuiwò be ɖewohĩ menye susu vɔ̃ aɖeke tae o. Esi màte ŋu anya susu si tututu tae womekpe wò ɖo o ta la, nu ka tae nàbui be ɖe woɖoe koŋ gbe ye kpekpe? Ðe manyo boŋ be nàdze agbagba abui be ɖewohĩ manye susu vɔ̃ aɖeke tae oa? Zi geɖe la, menye nɔnɔme si me nèle lae nana nètsia akogo o, ke boŋ ale si nèbua nɔnɔmeae.—Biblia ƒe mɔfiame: Lododowo 15:15.\nƑo asa na nya siwo menyea nyateƒe ɣesiaɣi o gbɔgblɔ. Ne ètsi akogo la, ate ŋu adzɔ be nàgblɔ be: “Amewo mekpeam gbeɖe o” alo “Amewo melɔ̃a hadede kplim ɣeaɖekeɣi o.” Gake ɖeko nuŋububu alea ana be nàgase le ɖokuiwò me geɖe wu be yetsi akogo. Eye esia ana nàse le ɖokuiwò me be wogblẽ ye ɖi, esia awɔe be wò ŋutɔ nàɖe ɖokuiwò ɖe aga, eye ne èɖe ɖokuiwò ɖe aga la, àtsi akogo, eye akogotsitsia ana nàse le ɖokuiwò me be wogblẽ ye ɖi.—Biblia ƒe mɔfiame: Lododowo 18:1.\nLɔ̃ faa nàdze xɔlɔ̃ ame siwo tsi wu wò. Biblia ƒo nu tso David ŋu. David mekpɔ xɔ ƒe blaeve ɣemaɣi o esime wòdo go Yonatan, ame si tsi wui abe ƒe 30 ene. Togbɔ be Yonatan tsi wu David sãsãsã hã la, wo ame evea wova zu xɔlɔ̃ veviwo. (1 Samuel 18:1) Esia ate ŋu ava eme na wò hã. Kiara, ɖetugbui aɖe si xɔ ƒe 21 la gblɔ be: “Nyitsɔ laa hafi meva kpɔe be xɔlɔ̃dzedze ame siwo tsi wu ame ɖea vi ŋutɔ. Xɔ̃nye vevi aɖewo tsi wum ƒe gbogbo aɖewo, mekpɔa ŋudzedze ɖe ale si wobua nuwo ŋu nyuie eye woli ke nyuie la hã ŋu.”—Biblia ƒe mɔfiame: Hiob 12:12.\nKpɔ vi siwo wòɖena ne wò ɖeka nèli la dze sii. Ame aɖewo sena le wo ɖokuiwo me be yewotsi akogo ne woawo ɖeɖe woli. Gake mehiã kokoko be nàse le ɖokuiwò me be yetsi akogo ne eva dzɔ be wò ɖeka nèli o. Le kpɔɖeŋu me, Yesu dea ha kple amewo, ke hã edia ɣeyiɣi eya ŋutɔ ɖeka nɔa anyi. (Mateo 14:23; Marko 1:35) Wò hã àte ŋu awɔ nenema. Le esi nàbu wò ɖeka ƒe anyinɔnɔ be enye akogotsitsi teƒe la, zã ɖoɖoeziɣi ma boŋ nàtsɔ ade ŋugble le yayra siwo su asiwò la ŋu vevie. Esia ate ŋu akpe ɖe ŋuwò nàzu xɔlɔ̃ si ƒe nu nyoa ame ŋu.—Lododowo 13:20.\n“Ame si le fu kpem la ƒe ŋkekewo katã nye vɔ̃, ke ame si ƒe dzi le dzidzɔ kpɔm la tua aglo ɣesiaɣi.”—Lododowo 15:15.\n‘Ame sia ame si ɖea eɖokui ɖe aga la tsia tre ɖe nunyawo katã ŋu.’—Lododowo 18:1.\n“Menye ame tsitsiwo gbɔe nunya tso aƒe ɖo oa? Eye menye agbe didie hea gɔmesese vanɛ oa?”—Hiob 12:12.\n“Mekpɔe be sɔhɛ geɖewo tsia akogo, gake woɣlanɛ. Le kpɔɖeŋu me, ne woŋlɔ nu na amewo alo do ka kple wo le internet dzi hahokadoƒewo la, esi esia menye hadede kpli wo ŋkume-kple-ŋkume o ta la, ate ŋu awɔe be woatsi akogo.”\n“Xɔlɔ̃wo le mí katã si siwo ʋu dzo le míaƒe nutoa me alo míegasea wo ŋkɔ o le susu aɖewo ta. Edzɔa dzi nam be manɔ dze ɖom kpli wo nenye be wole didiƒe hã. Dzeɖoɖo kple xɔlɔ̃ xoxo aɖe ɖeɖe dzaa ate ŋu ana nàkpɔ dzidzɔ manyagblɔ aɖe.”\nƉoe Ɖe Amewo Ɖoe Ɖe Amewo Ale Si Nànɔ Te Ðe Akogotsitsi Nu


elabena Yehowa, wò Mawu la, Mawu nublanuikpɔla wònye, maɖe asi le ŋuwò alo agblẽ wò o, eye maŋlɔ nubabla, si ŋu wòka atam ɖo na fofowòwo la be o.\nManɔ anyi kpli wò, eye afisiafi, si nayi la, makpɔ dziwò, eye mana nagatrɔ ava anyigba sia dzi. Elabena nyemagblẽ wò ɖi, vaseɖe esime mawɔ nya, siwo megblɔ na wò la dzi o.\n Bubu nanɔ srɔ̃ɖeɖe me le amewo katã dome, eye womagaƒo ɖi srɔ̃ɖeba la o; elabena ahasiwɔlawo kple matrewɔlawo la, Mawu adrɔ̃ ʋɔnu wo. Mina miaƒe susu navo tso galɔlɔ̃ me, eye nusiwo le mia si la, nadze mia ŋu; elabena eya ŋutɔ gblɔ be: „Nyemele asi ɖe ge le mia ŋu o, eye nyemele mia gblẽ ge ɖi akpa o.“ Ale bena míatsɔ dzideƒo agble be; „Yehowa ye nye nye kpeɖeŋutɔ, nyemavɔ̃ o; nuka amegbetɔ awɔm ma?“\nLe esi nèlé nye dzidonya me ɖe asi ŋuti la, eyata nye hã malé wò ɖe asi le tetekpɔ ƒe gaƒoƒo, si le xexeame katã dzi va ge, be woate amesiwo nɔa anyigba dzi akpɔ la me.\n Ke mele gbɔwò ɖaa, eye nèlé nye nuɖusi ɖe asi. Akplɔm le wò adaŋudede la nu, eye emegbe àxɔm ɖe gbɔwò kple bubu. Amekae le dziƒo nam? Nyemele naneke dim le anyigba dzi kpe ɖe ŋuwò o. Ne nye ŋutilã kple nye dzi nu yi hã, Mawue nye nye dzi ƒe sitsoƒe kple nye gome tegbee.


Kores Gãtɔ | Blematɔwo Ŋuti Nya\nGBE BUBU Afrikaans Albanian Amharic Arabic Armenian Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Georgian German Greek Hebrew Hiligaynon Hungarian Iloko Indonesian Italian Japanese Kinyarwanda Kirghiz Korean Lingala Lithuanian Malagasy Myanmar Norwegian Pangasinan Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swedish Tagalog Thai Tigrinya Tsonga Turkish Twi Ukrainian Urdu Vietnamese Xhosa Zulu\nLe ɣletigbalẽ si míezãna egbea nu la, nane dzɔ ɖe Babilon si nye Babilon Fiaɖuƒea ƒe fiadu la dzi le October 5 kple 6 le ƒe 539 Do Ŋgɔ Na Mía Ŋɔli (D.M.Ŋ.) ƒe zã me togbɔ be edze abe nu ma mate ŋu adzɔ o ene hã. Le zã ɖedzesi ma me la, Mediatɔwo kple Persiatɔwo ƒe aʋakɔ aɖe va xɔ dua, aʋafia si nɔ ŋgɔ na woe nye Persia Fia Kores si wogayɔna be Kores Gãtɔ. Ezã aʋawɔɖaŋu wɔnuku aɖe.\nALE SI KORES WƆ XƆ BABILON\nAgbalẽ aɖe gblɔ be: “Esime Kores tso ɖe Babilon ŋu la, Babilon nye Titina Ɣedzeƒe-du si xɔ ŋkɔ wu ɣemaɣi—ɖewohĩ eyae nye du si xɔ ŋkɔ wu le xexea me godoo.” (Ancient World Leaders—Cyrus the Great) Babilon dua le Frat-tɔsisi dzi, eye tɔsisi sia me tsiwo yɔ ʋe gã globo siwo woɖe ƒo xlã dua ƒe gli kɔkɔwo hã, eye nu siawo katã na wòdze abe womate ŋu axɔ dua o ene.\nKores ƒe amewo trɔ mɔ na Frat-tɔsisia me tsiwo le Babilon dua ƒe dzigbe gome, eye esia na tɔsisia ƒe akpa si si to dua me la mie. Azɔ aʋawɔlaawo zɔ to tsia me ɖaɖo dua ƒe agbo si wogblẽ ɖe nuvo la nu, woxɔ Babilon, eye dua me tɔwo mete ŋu nɔ te ɖe wo nu o. Blemaŋutinyaŋlɔla Herodotus kple Xenophon gblɔ be le zã si me wodze dua dzi la, Babilontɔwo ka ɖe dua ta kpɔnuwo dzi eye wosusui be yewole dedie ale gbegbe be wo dometɔ geɖewo nɔ aglo tum, eye fia ŋutɔ hã nɔ eme. (Kpɔ aɖaka si nye “Asinuŋɔŋlɔa Le Glia Ŋu.”) Gawu la, Kores ƒe aʋadziɖuɖu sia na Biblia me nyagblɔɖi ɖedzesi aɖewo va eme.\nBiblia gblɔe ɖi be Kores axɔ Babilon\nNYAGBLƆÐI ÐEDZESI AÐEWO\nYesaya ƒe nyagblɔɖiwo ɖe dzesi ŋutɔ, elabena woŋlɔ wo ɖi xoxo anɔ abe ƒe 200 ene do ŋgɔ—ɖewohĩ ƒe 150 do ŋgɔ na Kores dzidzi! Kpɔ esiawo dometɔ aɖewo ɖa:\nŊutsu aɖe si ŋkɔe nye Kores axɔ Babilon eye wòana ablɔɖe Yudatɔwo.—Yesaya 44:28; 45:1.\nFrat-tɔsisia amie, si ana be Kores ƒe aʋakɔa akpɔ mɔnu age ɖe dua me.—Yesaya 44:27.\nWoagblẽ dua ƒe agboa ɖe nuvo.—Yesaya 45:1.\nBabilon ƒe aʋawɔlawo ‘adzudzɔ aʋawɔwɔ.’—Yeremiya 51:30; Yesaya 13:1, 7.\nÐEÐEKPƆKPƆ WƆNUKU AÐE\nDo ŋgɔ la, Babilon ƒe aʋakɔwo tsrɔ̃ Yerusalem le ƒe 607 D.M.Ŋ. me, eye wokplɔ agbetsilawo ƒe akpa gãtɔ yi aboyo me. Ƒe nenie Yudatɔwo anɔ aboyoa me? Mawu gblɔ be: ‘Ne ƒe blaadre la de vɔ la, ekema mahe to na Babel-fia kple dukɔ ma kpakple Kaldea-nyigba le woƒe vodada ta, eye matsɔe awɔ gbegbee ɖikaa.’—Yeremiya 25:12.\nAbe ale si míegblɔe va yi ene la, Kores xɔ Babilon le ƒe 539 D.M.Ŋ. me. Emegbe kpuie la, ena ablɔɖe Yudatɔwo, eye wova ɖo wo denyigba dzi le ƒe 537 D.M.Ŋ. me, esia nye ƒe 70 pɛpɛpɛ le esime woɖe aboyo wo megbe. (Ezra 1:1-4) Eye Babilon ŋutɔ ya zu “gbegbe ɖikaa,” esia hã gaɖo kpe edzi be Biblia me nyagblɔɖiwo nye nyateƒe.\nALEKE NYA SIAWO KA WÒE?\nBu esia ŋu kpɔ: Biblia gblɔe ɖi be (1) Yudatɔwo anɔ aboyo me ƒe 70, (2) Kores axɔ Babilon eye wògblɔ aʋawɔɖaŋu si wòazã ƒe akpa veviwo ŋu nya ɖi, (3) Babilon azu gbegbe ɖikaa. Amegbetɔ dzro aɖeke mate ŋu anya nya mawo ahagblɔ wo ɖi o! Nyataƒoƒo si me susu le wue nye be: “Nyagblɔɖi aɖeke metso ame ƒe lɔlɔ̃nu me ɣeaɖekeɣi kpɔ o, ke boŋ . . . wogblɔ Mawu ƒe nyawo ɖi.” (2 Petro 1:21) Vavãe, ele be míatsɔ ɖe le Biblia ƒe nyawo me.\nWoxɔe se be wodzi Kores le ƒe 600 D.M.Ŋ. lɔƒo me. Eku le aʋa me le ƒe 530 D.M.Ŋ. lɔƒo me.\nKores ƒe yɔdo gakpɔtɔ le Pasargadae si nye blema Persia du aɖe si Kores tso, eye wònye afi si wosrɔ̃a nu tso blemanuwo ŋu le le Iran.\nKores Ƒe Nuŋlɔɖikpe\nKores ƒe Nuŋlɔɖikpe, si nye anyikpe si ƒe didime nye sentimeta 23 la na amewo ɖoa ŋku ale si Kores xɔ Babilon kple ale si wòɖe asi le aboyome siwo dome Yudatɔwo hã nɔ ŋu la dzi. Woyɔ nuŋlɔɖikpea be “nu siwo ŋu woke ɖo le blemadu siwo ŋu woƒo nu tsoe le Biblia me la ƒe vevitɔwo dometɔ ɖeka.”\nPersiatɔwo gadea bubu gã aɖe Kores ŋu kokoko.\n“ASINUŊƆŊLƆA LE GLIA ŊU”\nLe zã si me Kores dze Babilon dzi le vo me me la, Babilon Fia Belsazar nɔ aglo tum na eƒe “amegã akpewo” esime asibide aɖe dze nukutɔe wokpɔ. Ameawo katã kpɔ asibidea wòŋlɔ ɖe fiasã la ƒe gli si wosi akalo na la ŋu bena: “MENE, MENE, TEKEL, UFARSIN.” *—Daniel 5:1, 5, 25.\nNyagblɔɖila Daniel ɖe nya ɣaɣla la gɔme na Belsazar ame si dzidzi ƒo la. Kpuie ko la, Daniel gblɔ na fia la be eƒe fiaɖuƒea ɖo “nuwuwu,” ‘wodae le nudanu’ me ke ele hodzoe akpa, eye be woama Babilon “fiaɖuƒe la atsɔ ana Mediatɔwo kple Persiatɔwo.” (Daniel 5:26-28) Nya sia nya va eme pɛpɛpɛ. Gawu la, va se ɖe egbea la, le gbegbɔgblɔ aɖewo me la, wogblɔna be “Asinuŋɔŋlɔa le glia ŋu” tsɔ fiana be vɔ̃ alo nya vɔ̃ aɖe le ŋgɔ gbɔna.\n^ mm. 36 Nya siawo dometɔ ɖe sia ɖe nye ga ƒe kpekpeme aɖe. Kpɔ agbalẽ si nye Ðo To Daniel ƒe Nyagblɔɖi La! ƒe ta 7 lia hena numekɔkɔ bubuwo. Yehowa Ðasefowoe tae.\nƉoe Ɖe Amewo Ɖoe Ɖe Amewo Kores Gãtɔ


Fuwɔame Etɔ̃ Gbãtɔ Siwo Va Egipte | Biblia Me Nusɔsrɔ̃wo Na Ðeviwo\nWozi Israel-viwo dzi wowɔ dɔ sesẽ abe kluviwo ene. Yehowa dɔ Mose kple Aron be woagblɔ na Farao be: ‘Ðe asi le nye amewo ŋu ne woayi ava subɔm le gbedzi.’ Farao ɖo eŋu dadatɔe be: ‘Nyemaɖo to Yehowa o, eye nyemaɖe asi le Israel-viwo ŋu woadzo o.’ Farao zi wo dzi be woagawɔ dɔ sesẽ ɖe edzi. Yehowa atu nu kple Farao. Ènya nu si wòwɔa? Ehe Fuwɔame Ewo va Egiptetɔwo dzi. Yehowa gblɔ na Mose be: ‘Farao medi be yeaɖo tom o. Etsɔ ŋdi Farao ayi Nil-tɔsisia to. Yi ɖagblɔ nɛ be esi nègbe be yemaɖe asi le nye amewo ŋu woadzo o ta la, Nil-tɔsisia katã atrɔ azu ʋu.’ Mose ɖo to eye wòyi Farao gbɔ. Farao nɔ Aron kpɔm esi wòtsɔ eƒe atikplɔ ƒo Nil-tɔsisia dzi eye wòtrɔ zu ʋu. Tɔsisia nɔ ʋeʋẽm kũu, tɔmelãwo ku, eye womekpɔ tsi nyui aɖeke le Nil-tɔsisia me ano o. Ke hã Farao gbe be yemaɖe asi le Israel-viwo ŋu woadzo o.\nLe ŋkeke adre megbe la, Yehowa gadɔ Mose ɖe Farao gbɔ be wòagblɔ nɛ be: ‘Ne mèɖe asi le nye amewo ŋu wodzo o la, mana akpɔkplɔwo nayɔ Egipte fũu.’ Aron do eƒe atikplɔ ɖe dzi, eye akpɔkplɔwo va xɔ anyigba la dzi. Akpɔkplɔawo ge ɖe amewo ƒe aƒewo me, woƒe abawo dzi kple woƒe nuɖugbawo me. Akpɔkplɔawo xɔ afi sia afi! Farao gblɔ na Mose be wòaɖe kuku na Yehowa ne wòaɖe fuwɔame sia ɖa. Farao do ŋugbe be yeaɖe asi le Israel-viwo ŋu woadzo. Eya ta Yehowa na fuwɔame la tɔ te, eye Egiptetɔwo ƒo akpɔkplɔ kukuawo nu ƒu gleglegle. Anyigba la dzi te ʋeʋẽ kũu. Gake Farao gagbe kokoko be yemaɖe asi le Israel-viwo ŋu woadzo o.\nEmegbe Yehowa gblɔ na Mose be: ‘Aron netsɔ eƒe atikplɔ ƒo anyigba eye kea atrɔ azu muwo alo nudzodzoevi siwo ɖua ame.’ Eteƒe medidi o muawo xɔ afi sia afi. Farao ŋutɔ ƒe ame aɖewo gblɔ nɛ be: ‘Fuwɔame sia tso Mawu gbɔ.’ Gake Farao medi be yeaɖe asi le Israel-viwo ŋu woadzo o.\n“Mana woadze si nye ŋusẽ kple nye ŋutete, eye woadze sii be ŋkɔnyee nye Yehowa.”—Yeremiya 16:21\nNyabiasewo: Nu kawoe nye fuwɔame etɔ̃ gbãtɔwo? Nu ka tae Yehowa he fuwɔame siawo vɛ?\n2 Mose 5:1-18; 7:8–8:19; Nehemiya 9:9, 10\nFukpekpe Etɔ̃ Gbãtɔ Siwo Va Egipte Dzi\nNu kae na fukpekpe etɔ̃ gbãtɔawo to vovo tso adre mamlɛawo gbɔ?


NYƆNU nuteƒewɔla aɖe kɔ gbe dzi do gbe ɖa tsɔ kafu Yehowae. Ese le eɖokui me be Mawu lé ye fɔ tso anyigba hena yeƒe nuxaxa trɔ zu dzidzɔ.\nNyɔnua ŋkɔe nye Xana. Nu ka gbɔe wòtso be ale si wòsena le eɖokui me trɔ nenema gbegbe? Nu ka tae wòle dzidzɔ kpɔm fifia ɖo? Nu kae míawɔ be nu siwo me wòto naɖe vi na míi? Be míakpɔ ŋuɖoɖo na nyabiase siawo la, mina míadzro Xana ƒe ŋutinya me akpɔ.\nƑome Aɖe Si Dzi Nu Te Ðo\nXana nye Elkana, ame si nye Lewi vi aɖe si nɔ Efrayim nuto me, srɔ̃nyɔnu eveawo dometɔ ɖeka. (Samuel I, 1:1, 2a; Kronika I, 6:18, 19) Togbɔ be srɔ̃ geɖe ɖeɖe menɔ tame si Mawu ɖo le gɔmedzedzea me me o hã la, eɖe mɔ ɖe eŋu hewɔ sewo ɖe eŋu le Mose ƒe Sea me. Elkana ƒe ƒomea subɔa Yehowa; gake zi geɖe la, srɔ̃ geɖe ɖeɖe hea nyaʋiʋli dea ƒomewo me, abe ale si wòdze le Elkana ƒe ƒomenyawo mee ene.\nXana tsi ko, evɔ viwo nɔ Penina, si nye Elkana srɔ̃ evelia, ya si. Penina nye Xana ƒe atsusi.—Samuel I, 1:2b.\nIsrael nyɔnuwo bua kotsitsi be enye ŋukpe, eye wobunɛ gɔ̃ hã be enye dzesi be asixɔxɔ aɖeke mele konɔ la ŋu le Mawu ŋkume o. Gake naneke meli si fia be Xana ƒe kotsitsia nye kpeɖodzi be Mawu mekpɔa ŋudzedze ɖe eŋu o. Le esi teƒe be Penina nadze agbagba be yeafa akɔ na Xana la, ɖe wòzãa eƒe vidzidzi tsɔ doa nuxaxa na etsusia boŋ.\nMɔzɔzɔ Yi Yehowa Ƒe Me\nTogbɔ be nɔnɔmeawo sesẽ le ƒomea me alea hã la, Elkana kplɔa eƒe ƒomea woyina ɖasaa vɔ le Yehowa ƒe me, le Silo ƒe sia ƒe. * Edze abe afɔe wotona tsɔ zɔa mɔ si yiyi kple gbɔgbɔ anye kilometa 60 aɖewo la ene. Ɣeyiɣi siawo anya sesẽ na Xana ŋutɔ, elabena Penina kple viawo xɔa akpedavɔsalã ƒe akpa gãtɔ, ke Xana ya xɔa akpa ɖeka ko. Penina wɔa mɔnukpɔkpɔ ma ŋu dɔ tsɔ doa dziku na Xana henana eƒe dzi gbãna, le esi wòdze abe ɖe “Yehowa tsi eƒe dɔ nu” ene ta. Penina nɔa nu sia wɔwɔ dzi ƒe sia ƒe, si wɔe be Xana faa avi eye wògbea nuɖuɖu. Mɔzɔzɔ si ado dzidzɔ nɛ hafi la zua nuxaxa nɛ. Ke hã, Xana zɔa mɔa yia Yehowa ƒea me.—Samuel I, 1:3-7.\nÈkpɔ ale si Xana ɖo kpɔɖeŋu nyui ɖi na mía? Ne dzi ɖe le ƒowò la, aleke nèwɔa nui? Ðe nèɖea ɖokuiwò ɖe aga hedzudzɔa hadede kple hatitadeagulawoa? Xana mewɔe nenema o. Ena Yehowa subɔlawo dome nɔnɔ zu numame nɛ. Togbɔ be nɔnɔmeawo le sesẽm hã, ele be míawo hã míawɔe nenema ke.—Psalmo 26:12; 122:1; Lododowo 18:1; Hebritɔwo 10:24, 25.\nElkana dze agbagba be yeafa akɔ na Xana, eye wòde dzi ƒo nɛ be wòaɖe eƒe dzimenyawo agblɔ. Ebiae be: “Xana, nuka le wɔwòm nèle avi fam, eye nukaŋuti nègbe nuɖuɖu, eye wò dzi le nu xam? Ðe nyemede ŋutsuvi ewo nu na wò oa?” (Samuel I, 1:8) Ðewohĩ Elkana menyae be Penina wɔa ŋlɔmi le Xana ŋu o, eye Xana hã anya ɖoe be yemakɔ nu le nyaa dzi o. Aleke kee wòɖale o, Xana ame si tsɔa ɖe le Mawu subɔsubɔ me vevie la trɔ ɖe Yehowa ŋu le gbedodoɖa me hena dzidzemekpɔkpɔ.\nXana Ðe Adzɔgbe\nYehowa ƒea mee woɖua akpedavɔsalã la le. Esi Xana do le xɔ si me wole nua ɖum le me la, eyi ɖado gbe ɖa na Mawu. (Samuel I, 1:9, 10) Eƒo koko be: “Yehowa Zebaot, ne èkpɔ wò dɔlanyɔnu ƒe hiã ɖa, eye nèɖo ŋku wò dɔlanyɔnu dzi, mèŋlɔe be o, eye nèna ŋutsuvi wò dɔlanyɔnu la, ekema matsɔe na Yehowa le eƒe agbe me ŋkekewo katã me, eye talũhɛ made ta ŋu nɛ o!”—Samuel I, 1:11.\nXana do gbe ɖa bia nane koŋ. Edo gbe ɖa bia ŋutsuvi eye wòɖe adzɔgbe be yeatsɔe ana Yehowa wòanye Nasiretɔ le eƒe agbemeŋkekewo katã me. (Mose IV, 6:1-5) Ele be srɔ̃aŋutsua nalɔ̃ ɖe adzɔgbeɖeɖea dzi gbã, eye nɔnɔme siwo Elkana ɖe fia emegbe ɖee fia be eda asi ɖe srɔ̃a, si gbɔ melɔ̃a nu le o la, ƒe ŋugbedodo sia dzi.—Mose IV, 30:7-9.\nAle si Xana do gbea ɖae na be Nunɔlagã Eli bui ahamulae. Xana ƒe nuyiwo le ʋaʋam, gake Eli mele gbe aɖeke sem o, elabena ele nu ƒom le dzi me. Edo gbe sia ɖa tso dzi blibo me. (Samuel I, 1:12-14) Bu ale si Xana anya se le eɖokui me esime Eli ka mo nɛ hegblɔ be ahae wòmu la ŋu kpɔ! Ke hã, eɖo nya ŋu na nunɔlagã la bubutɔe. Esi Eli va de dzesii be gbe dom ɖae Xana nɔ, eye be eƒe “hiãwo kple nuxaxawo ŋu [wònɔ nu ƒom] le” la, egblɔ nɛ be: “Israel ƒe Mawu la awɔ nusi nèbiae la na wò!” (Samuel I, 1:15-17) Xana dzo le egbɔ yi ɖaɖu nu, eye “megato mo azɔ o.”—Samuel I, 1:18.\nNu kae míate ŋu asrɔ̃ tso nu siawo katã me? Ne míele gbe dom ɖa na Yehowa tso míaƒe dzimaɖitsitsiwo ŋu la, míate ŋu ana wòanya ale si míele sesem le mía ɖokui me ahabia nu si tututu míedi tso dzi me. Ne naneke megali míate ŋu awɔ atsɔ akpɔ kuxia gbɔe o la, ele be míagblẽ nyaa ɖe esi me. Nu nyui aɖeke meli míate ŋu awɔ wu esia o.—Lododowo 3:5, 6.\nNe Yehowa subɔlawo do gbe ɖa tso dzi blibo me vɔ la, ɖikeke mele eme o be woakpɔ ŋutifafa si tɔgbi Xana kpɔ la. Apostolo Paulo gblɔ le gbedodoɖa ŋu be: “Migatsi dzimaɖi le naneke ŋuti o, ke boŋ le nusianu me la mitsɔ gbedodoɖa kple kukuɖeɖe na Mawu nanya miaƒe dzimedidiwo, eye mitsɔ akpedada kpe ɖe eŋuti. Eye Mawu ƒe ŋutifafa, si ƒo gɔmesesewo katã ta la, adzɔ miaƒe dziwo kple miaƒe tamesusuwo ŋu adzra wo ɖo le Kristo Yesu me.” (Filipitɔwo 4:6, 7) Ne míedro míaƒe agbawo ɖe Yehowa dzi la, ele be míaɖe mɔ nɛ wòatsɔ wo. Eye abe Xana ene la, magahiã be míatsi dzi akpa o.—Psalmo 55:23.\nŊutsuvi Si Wokplɔ Yi Na Yehowa\nMawu trɔ eƒe susu ɖe Xana ŋu azɔ; efɔ fu eye wòdzi ŋutsuvi. (Samuel I, 1:19, 20) Esiae nye Biblia me nudzɔdzɔ ʋɛ aɖewo siwo me Mawu ŋutɔ na wodzi ame aɖe si ava azu esubɔla la dometɔ ɖeka. Elkana kple Xana ƒe vi, Samuel, ava azu Yehowa ƒe nyagblɔɖila, ame si awɔ akpa vevi aɖe le fiaɖuƒea ɖoɖo anyi le Israel me.\nÐikeke mele eme o be Xana te nufiafia Samuel tso Yehowa ŋu tso eƒe ɖevime ke. Gake ɖe wòŋlɔ adzɔgbe si wòɖe la bea? Gbeɖegbeɖe! Egblɔ be: “Ne ɖevi la ɖi no la, ekema makplɔe ayii, be wòado ɖe Yehowa ŋku me, eye wòatsi afima ɖaa.” Esime Samuel ɖi no, ɖewohĩ esime wòxɔ tso ƒe etɔ̃ yina la, Xana kplɔe yi be wòaɖanɔ Yehowa ƒe me, abe ale si ko wòɖe adzɔgbee ene.—Samuel I, 1:21-24; Kronika II, 31:16.\nEsime Xana kple srɔ̃a sa vɔ na Yehowa vɔ la, wokplɔ Samuel yi Eli gbɔe. Xana anya lé via suea ɖe asi esime wònɔ gbɔgblɔm na Eli be: “Nye aƒetɔ, taflatse! Nye aƒetɔ, meta wò siaa! Nyee nye nyɔnu, si tsi tre ɖe gbɔwò le teƒe sia do gbe ɖa na Yehowa. Ðevi sia tae medo gbe ɖa le, eye Yehowa na nusi mebiae la, va me nam. Eyata mekplɔe vɛ na Yehowa le eƒe agbe me ŋkekewo katã me, elabena Yehowa si me wobiae le.” Ale Samuel dze Mawu subɔsubɔdɔ tɔxɛ si wòwɔ le eƒe agbemeŋkekeawo katã me la gɔmee nye esi.—Samuel I, 1:25-28; 2:11.\nEsi ɣeyiɣiawo va nɔ yiyim la, Xana anya ɖoa ŋku Samuel dzi godoo. Ŋɔŋlɔawo gblɔ be: “Dadaa tɔa dziwui ɖagbi aɖe vana nɛ ƒe sia ƒe, ne eya kple srɔ̃a wova ƒevɔ sa ge.” (Samuel I, 2:19) Kakaɖedzitɔe la, Xana yia edzi doa gbe ɖa ɖe Samuel ta. Ðikekemanɔmee la, edea dzi ƒo na via be wòayi edzi awɔ nuteƒe le subɔsubɔdɔ si wɔm wòle na Mawu la me ƒe sia ƒe si wòva esrã ge kpɔ.\nEsi Samuel dzilawo gava gbe ɖeka la, Eli yra wo eye wògblɔ na Elkana be: “Yehowa ana nyɔnu sia nadzi vi na wò natsɔ ɖo amesi nèbia Yehowa la teƒe!” Le ɖekawɔwɔ me kple nya sia la, wotsɔ ŋutsuvi etɔ̃ kple nyɔnuvi eve yra Xana kple Elkanae.—Samuel I, 2:20, 21.\nKpɔɖeŋu nyui kae nye esi Elkana kple Xana ɖo ɖi na dzila Kristotɔwo! Ne míagblɔe la, dzila geɖe le lɔlɔ̃m faa le wo viŋutsuwo kple wo vinyɔnuwo tsɔm na Yehowa, to ale si wodea dzi ƒo na wo be woaƒo wo ɖokui ɖe ɣeyiɣiawo katã ƒe subɔsubɔdɔa me le duta me. Dzila lɔ̃ame siawo dze na kafukafu le nu gbogbo siwo wotsɔna saa vɔe la ta. Eye Yehowa aɖo eteƒe na wo godoo.\nXana Ƒe Dzidzɔgbedodoɖa\nAleke Xana si nye konɔ tsã la va le dzidzɔ kpɔmee nye esi! Ƒã hafi woŋlɔa nyɔnuwo ƒe gbedodoɖawo ɖe Ŋɔŋlɔawo me. Gake le Xana gome la, míenya nu tso eƒe gbedodoɖa eve ŋu. Le gbãtɔa me la, eɖe eƒe seselelãme gblɔ esime eƒe dzi gbã eye wòle nu xam, eye evelia nye akpedagbe aɖe si wòdo ɖa kple dzidzɔ. Xana dze egɔme ale: “Nye dzi le aseye tsom le Yehowa me.” Etso aseye be, ‘konɔ ke hã dzi vi,’ eye wòkafu Yehowa be ‘efɔa ame ɖe dzi. Eɖea hiãtɔwo tsoa ke me.’ Nyateƒee, ‘ehea ame dahewo tsoa ba me.’—Samuel I, 2:1-10.\nNuŋlɔɖi sia, si tso gbɔgbɔ me, si ku ɖe Xana ŋu ɖee fia be ame bubuwo ƒe blibomademade alo woƒe nu manyomanyo wɔwɔ ɖe mía ŋu ate ŋu agbã dzi na mí. Gake mele be míaɖe mɔ dodokpɔ siawo natsi míaƒe dzidzɔkpɔkpɔ le Yehowa subɔsubɔ me nu o. Eyae nye Gbedodoɖasela gãtɔ, ame si sea esubɔla wɔnuteƒewo ƒe ɣlidodowo, eye eɖea wo tso nuxaxa me, eye wònana wokpɔa ŋutifafa gbogbo aɖe kple yayra geɖewo la.—Psalmo 22:24-27; 34:7-9; 65:3.\n^ mm. 9 Biblia yɔ teƒe sia si wotsɔa tadedeagu vavã na Mawu le la be Yehowa ƒe “gbedoxɔ.” Gake le Israel ƒe ŋutinya me la, nubablaɖaka ganɔ avɔgbadɔ me kokoko ɣemaɣi. Woatu gbedoxɔ gbãtɔ si anɔ anyi ɖaa la na Yehowa le Fia Salomo ƒe dziɖuɣi.—Samuel I, 1:9; Samuel II, 7:2, 6; Fiawo I, 7:51; 8:3, 4.\nXana kplɔ Samuel va na Yehowa


Nu Ka Tae Wòle Be Nàtsri Ŋutsuvi Film-memewo Sɔsrɔ̃? | Sɔhɛwo Biana Be\nGBE BUBU Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Brazil Tokunɔgbe Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Icelandic Iloko Indonesian Italian Japanese Kinyarwanda Kirghiz Kirundi Korean Lingala Lithuanian Malagasy Malay Malayalam Maltese Myanmar Norwegian Polish Portuguese Portuguese (Portugal) Punjabi Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Tatar Telugu Thai Tsonga Turkish Ukrainian Vietnamese Xhosa Yoruba Zulu\nNya siawo dometɔ kawoe sɔ kple ŋutsuvi siwo dzena le filmwo, televisionwo dzi kple boblododowo me?\nAnɔ eme be àyɔ nɔnɔme siwo dze le akpa gbãtɔ la atsɔ aɖo nyabiase gbãtɔa ŋu eye àyɔ nɔnɔme siwo dze le akpa evelia atsɔ aɖo nyabiase evelia ŋu. Ne nenemae la, ke enyo ŋutɔ. Nu ka tae? Elabe anɔ eme be ale si woɖɔa ŋutsuviwo le filmwo kple boblododowo me la mesɔ kple ame si tututu nènye alo ame si ƒomevi nàdi be yeava nye la o. Bu nu si tae la ŋu kpɔ.\nZi geɖe la, ŋutsuviwo nyea ŋutasẽnuwɔlawo kple aglãdzelawo le filmwo me. Agbalẽ aɖe gblɔ be ŋutsuvi siwo xɔ ŋkɔ le filmwo, televisiondziwɔnawo kple kamedefefewo me la dometɔ akpa gãtɔ nyea “ŋusẽtɔ siwo wɔa ŋutasẽnuwo. . . . Woƒe nyae nye be ele be ŋutsuviwo ƒe nya me nasẽ eye woanye ame wɔadãwo hafi woate ŋu awɔ woƒe didiwo dzi na wo.”—Why Boys Don’t Talk—and Why It Matters\nBu nya sia ŋu: Ðe adãwɔwɔ awɔe be nànye xɔlɔ̃, dɔwɔhati alo srɔ̃ŋutsu nyuia? Ne wodo dziku na wò la, nu eve siawo dometɔ ka wɔwɔe asesẽ na wò wu, be nàɖe wò dziku aƒo ɖi bababa alo nàɖu dzikua dzi? Esiawo dometɔ ka wɔwɔe aɖee fia be ŋutsu ŋutɔŋutɔe nènye?\nBiblia gblɔ be: “Dzigbɔɖitɔ nyo wu kalẽtɔ, eye ame si ɖua eɖokui dzi la, nyo wu duwo xɔla.”—Lododowo 16:32.\nWoɖea ŋutsuviwo fiana le filmwo me be wonye ame siwo gbɔdɔnuwo xɔ susu me na. Chris si xɔ ƒe 17 gblɔ be: “Le filmwo kple televisiondziwɔnawo me la, ŋutsuviwo ɖɔlia nyɔnuviwo wu woƒe awudodowo.” Gary si xɔ ƒe 18 gblɔ kpee be: “Gbɔdɔnuwɔnawo koe xɔa susu me na ŋutsuvi siwo nɔa filmwo me.” Edzena le film aɖewo me be dɔ si dze ŋgɔ ŋutsuviwo le agbe me katã koe nye be woayi kplɔ̃ɖoƒewo, ano aha alo adɔ kple nyɔnuviwo.\nBu nya sia ŋu: Ðe nàdi be woabu ye abe ŋutsuvi siwo nɔa filmwo me la enea? Ðe ŋutsu ɖɔʋu bua nyɔnuwo be wonye nu siwo woatsɔ aɖi kɔ na gbɔdɔdɔ dzro koa? Alo ɖe wòdea bubu wo ŋua?\nBiblia gblɔ be: “Mia dome ame sia ame nanya ale si wòawɔ aɖu ye ŋutɔ ƒe ŋutilã dzi le kɔkɔenyenye kple bubu me, menye le gbɔdɔdɔ ƒe dzodzro ƒe ŋubiabiã me . . . o.”—1 Tesalonikatɔwo 4:4, 5.\nWoɖea ŋutsuviwo fiana le filmwo me be wonye ame maɖɔʋuwo. Ŋutsuvi siwo woɖena fiana le filmwo me kple television dzi la nyea kuviatɔwo kple ame maɖɔʋuwo. Ðewohĩ esia tae ame tsitsi aɖewo mekana ɖe ŋutsuviwo dzi tututu o. Gary si ƒe nya míegblɔ va yi la gblɔ be: “Esi mexɔ ƒe 16 la, dɔkpɔkpɔ sesẽ nam, elabena nyɔnuwo koe dɔtɔ siwo le míaƒe nutoa me la dina be yewoaxɔ. Wobua ŋutsuviwo katã be wonye ame maɖɔʋuwo eye womate ŋu aka ɖe wo dzi o!”\nBu nya sia ŋu: Ðe wòsɔ be woabu ŋutsuviwo katã be wonye ame maɖɔʋuwo eye womate ŋu aka ɖe wo dzi o abe ale si wòdzena le filmwo me enea? Aleke nàɖee afia be ye ya yemele nenema o?\nBiblia gblɔ be: “Mègana ame aɖeke nado vlo wò ɖekakpuinyenye o. Ke boŋ nànye kpɔɖeŋu na nuteƒewɔlawo le nuƒoƒo me, le agbenɔnɔ me, le lɔlɔ̃ me, le xɔse me, le agbe dzadzɛ nɔnɔ me.”—1 Timoteo 4:12.\nNu siwo dzena le filmwo kple boblododowo me la tea ŋu kpɔa ŋusẽ gã aɖe ɖe ame dzi. Le kpɔɖeŋu me, nu siwo dzena le filmwo alo boblododowo me ate ŋu ana nàsusui be ehiã be ye hã yeasrɔ̃ atsyã siwo le tsia dzi hafi woabu ye ɖe ame me. Colin, ŋutsuvi si xɔ ƒe 17 gblɔ be: “Woɖea ale si wòle be ŋutsuviwo nado awui la fiana le boblododowo me eye nyɔnuviwo nɔa kukum ɖe wo dzi. Adzro wò vevie be ye hã yeayi aɖaƒle awu mawo tɔgbi. Mɔ̃ sia ɖem zi ɖeka zi eve aɖewo!”\nBu nya sia ŋu: Ðe ale si nèdoa awui la ɖea ame si tututu nènye la fiana alo ɖe wòɖenɛ fiana be amewo yome ko nèdzea? Ame kawoe wòɖea vi na ne ètsɔ wò ga le awu siwo le tsia dzi la ƒlem?\nŊutsuvi siwo woɖena fiana le filmwo alo boblododowo me ƒe nuwɔnawo sɔsrɔ̃ mana nuwò nadzɔ dzi na nyɔnuviwo o. Bu nya siwo nyɔnuvi aɖewo gblɔ la ŋu kpɔ:\n“Malɔ̃ ŋutsuvi siwo ɖea woƒe amenyenye ŋutɔŋutɔ fiana wu ŋutsuvi siwo wɔa ameŋkumenu be yewoatsɔ adze amewo ŋu. Le nyateƒe me la, ŋutsuvi siwo dzea agbagba be yewoadze amewo ŋu la ƒe nu va ɖia kokoe!”—Anna.\n“Woɖenɛ fiana le boblododowo me wòdzena be ele be mɔ̃ɖaŋunu aɖewo koŋ nanɔ ŋutsuviwo si alo woadzra ɖo le mɔ aɖe nu hafi woƒe nu nadze nyɔnuviwo ŋu. Gake ne nyɔnuviwo va tsi la, menye nu siawo ŋue wogava tsia dzi ɖo le ŋutsuwo ŋu o. Ke boŋ woléa ŋku ɖe ŋutsuawo ƒe nɔnɔme nyuiwo kple ale si wòwɔa nu ɖe amewo ŋui la ŋu. Le kpɔɖeŋu me, ŋutsuvi siwo ɖia anukware eye wowɔa nuteƒe la ƒe nue léa dzi na nyɔnuviwo.”—Danielle.\n“Zi geɖe la, ŋutsuvi si dze ɖeka wu gbɔgblɔ la, ɖe wònɔa eɖokui kpɔm, eye nyemedina be made ha kple ame ma tɔgbi o. Ne èdze ɖeka wu adɔ̃ evɔ wò agbenɔnɔ menyo o la, wò nu malé dzi nam gbeɖe o.”—Diana.\nBu nya sia ŋu: Biblia gblɔ tso ŋutsuvi Samuel ŋu be “ɖevi la le tsitsim, eye eƒe nu nyo Yehowa kple amegbetɔwo siaa ŋu.” (1 Samuel 2:26) Nɔnɔme nyui kawoe wòle be wòasu asiwò ale be woaƒo nu nyui ma tso wò hã ŋutiwò?\nBiblia gblɔ be: “Miwɔ ŋutsu.”—1 Korintotɔwo 16:13.\nDa nu siwo woɖena fiana le filmwo me la kpɔ. De dzesi Biblia ƒe nya siawo: “Nu sia nu si le xexea me—ŋutilã ƒe nudzodzro kple ŋkuwo ƒe nudzodzro kple ame ƒe nunɔamesiwo fiafia adegbeƒoƒotɔe—la metso Fofo la gbɔ o, ke boŋ xexea me wotso.”—1 Yohanes 2:16.\nNu siawo tututue wodoa bobloe le filmwo me, eye wonana wòdzena abe ɖe naneke megblẽ le wo ŋu o ene. Eya ta dze agbagba nàda nu siwo nèkpɔna la kpɔ be wonyo mahã. Zi geɖe la, ɖeko boblodolawo doa boblo nu mawo be amewo naƒle wo ne yewoakpɔ ga geɖe.\nNye ame si nèdi be yeanye. Biblia gblɔ be: “Mido amenyenye yeye la, si wɔm wole yeyee to sidzedze vavãtɔ me le Ame si wɔe la ƒe nɔnɔme nu,” ke menye le ale si woɖɔa amewo le filmwo me la nu o.—Kolosetɔwo 3:10.\nNu si akpe ɖe ŋuwò nàwɔ ɖe aɖaŋuɖoɖo sia dzie nye be nàde ŋugble tso nɔnɔme nyui siwo nàdi be woanya na ye, siwo nètia le nyati sia ƒe gɔmedzedze la ŋu. Ðe manyo be nàdze egɔme fifia atu nɔnɔme siawo ɖo alo adze agbagba be woaganyo ɖe edzi oa?\nSrɔ̃ ame siwo ɖoa kpɔɖeŋu nyuiwo. Biblia gblɔ be: “Ame si zɔna kple nunyalawo la, adze nunya.” (Lododowo 13:20) Wò ame nyanyɛ kawoe ɖee fia le woƒe agbenɔnɔ me be yewodze nunya? Wo dometɔ aɖewo ate ŋu anye nyruiwò alo tɔwò. Ðewo hã ate ŋu anye xɔ̃wòwo alo wò ame nyanyɛ bubuwo. Ŋutsu kpɔɖeŋu nyui ɖola geɖewo le Yehowa Ðasefowo ƒe hamewo me. Kpɔɖeŋu nyui ɖola geɖewo le Biblia hã me. Wo dometɔ ɖekae nye Tito, ame si ɖo kpɔɖeŋu nyui ɖi na sɔhɛwo.—Tito 2:6-8.\nAɖaŋuɖoɖo: Zã agbalẽ si nye Srɔ̃ Woƒe Xɔse nàtsɔ asrɔ̃ nu tso bibliameme siwo ɖo kpɔɖeŋu nyui ɖi na ŋutsuwo la ŋu, wo dometɔ aɖewoe nye Habel, Noa, Abram, Samuel, Eliya, Yona, Yosef kple Petro.\nNyitsɔ laa la, Eŋlisigbe me nya “tween,” si wotsɔ ɖɔa ŋutsuvi kple nyɔnuvi siwo xɔ ƒe 10 va se ɖe 13 va xɔ ŋkɔ le asitsalawo dome ŋutɔ. “Nya sia mebɔ nenema gbegbe tsã o va se ɖe esime nudzralawo va na wòzu ha le nu na ame geɖewo. Asitsalawo de ŋugble tso nu siwo alé dzi na sɔhɛwo ƒe hatsotso sia koŋ la ŋu eye woto nu yeyewo vɛ.”—Talk to Me First.\nƉoe Ɖe Amewo Ɖoe Ɖe Amewo Nu Ka Tae Wòle Be Nàtsri Film-memewo Sɔsrɔ̃?—Akpa 2: Na Ŋutsuviwo


Rebeka Nyɔnu Mawuvɔ̃la Si Doa Vevie Nu\nGbetakpɔxɔ—Tata Si Míesrɔ̃na | April 15, 2004\nGBE BUBU Albanian Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Estonian Eŋlisi Eʋegbe Franse Ga German Greek Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Myanmar Papiamento (Curaçao) Polish Portuguese Rarotongan Romanian Samoan Setswana Shona Silozi Slovak Slovenian Spanish Sranantongo Swahili Tagalog Thai Tsonga Turkish Ukrainian Urdu Venda Vietnamese\nRebeka—Nyɔnu Mawuvɔ̃la Si Doa Vevie Nu\nTSƆE be wò ŋutɔe atia srɔ̃nyɔnu na viwòŋutsu. Srɔ̃nyɔnu ka ƒomevie nàtia? Nɔnɔme kawoe nàdi be wòanɔ nyɔnua si? Ðe nàdi amesi dze tugbe, nyaa nu, nyoa dɔme, hedoa vevie nu le dɔwɔwɔ mea? Alo nu bubu aɖe ŋue nàlé ŋku ɖo gbãa?\nAbraham do go kuxi sia. Yehowa do ŋugbe be woayra eƒe dzidzimeviwo to via Isak dzi. Le afisi míedze ŋutinya sia gɔme tsoe la, Abraham tsi, gake viaŋutsua mekpɔ ɖe srɔ̃ haɖe o. (Mose I, 12:1-3, 7; 17:19; 22:17, 18; 24:1) Esi wònye Isak kple srɔ̃ si woakpɔ nɛ wòaɖe kpakple vi siwo woadzi ye axɔ yayraawo ta la, Abraham wɔ ɖoɖo si ana woakpɔ srɔ̃ si sɔ na Isak. Vevietɔ wu la, ele be wòanye Yehowa subɔla. Esi womakpɔ nyɔnu ma tɔgbe le Kanaan, afisi Abraham le o ta la, ele be woava dii le teƒe bubu aɖe. Nyɔnu si wova tia mlɔeba enye Rebeka. Aleke wowɔ ke ɖe eŋu? Mawuvɔ̃lae wònyea? Nukae míate ŋu asrɔ̃ le eƒe kpɔɖeŋua me dzodzro me?\nNyɔnu si Sɔ Didi\nAnye Eliezer, Abraham ƒe subɔvi tsitsitɔe wòdɔ ɖe Mesopotamia si didi ale gbegbe, be wòadi srɔ̃nyɔnu na Isak tso Abraham ƒe ƒometɔ siwo hã nye Yehowa subɔlawo dome. Nyaa le vevie ale gbegbe be ena Eliezer ka atam be yemaɖe srɔ̃ na Isak tso Kanaantɔwo dome o. Edze ƒã be nya sia nɔ vevie ŋutɔ na Abraham.—Mose I, 24:2-10.\nEsime Eliezer zɔ mɔ ɖo du si me Abraham ƒe ƒometɔwo le la, ekplɔ eƒe kposɔ ewoawo yi vudo aɖe to. Kpɔe ɖa le susu me ko! Fiẽ mee, eye Eliezer do gbe ɖa bena: “Mele tsitre ɖe vudoa to, eye ne dua me nyɔnuviwo va tsi du ge, eye ava me be, nyɔnuvi aɖe ava, amesi magblɔ na bena: Na tsim mano, eye wòaɖo ŋu nam be: Noe, eye mana wò kposɔwo hã nano la, ekema eyae nye nyɔnu, si nèɖo ɖi na wò dɔla Isak.”—Mose I, 24:11-14.\nAbe alesi afima nyɔnuwo anya nyae ene la, kposɔ si tsikɔ wu la noa tsi ŋutɔ (ate ŋu ano tsi lita 100). Esia ta nyɔnu si ŋutɔ lɔ̃ faa be yeadu tsi na kposɔ ewo la anɔ klalo na dɔ sesẽ wɔwɔ. Ne ele dɔ sia wɔm ame bubuwo le kpɔkpɔm evɔ womena kpekpeɖeŋui o la, aɖe eƒe ŋusẽ, dzigbɔɖi, ɖokuibɔbɔ, kple dɔmenyonyo na amewo kple lãwo siaa afia kɔte.\nNukae va dzɔ? “Esi mekpɔ ɖe nu le nya la me o la, kpɔ ɖa, Abraham nɔvi Naxor srɔ̃ Milka vi, Betuel ƒe vinyɔnuvi Rebeka lé ze ɖe abɔta va tsi du ge. Eye nyɔnuvi la dze tugbe ŋutɔ, ɖetugbi . . . wònye, eye wòyi ɖe vudoa me ɖaku tsi ɖe eƒe ze la me, eye wògado go. Tete dɔla la ƒu du yi ɖakpee gblɔ bena: Meɖe kuku na wò, na tsi vi aɖem mano! Eye wògblɔ bena: Amegã, ànoe. Enumake wòdro ze la ɖi, eye wònae wòno.”—Mose I, 24:15-18.\nÐe Rebeka Sɔa?\nRebeka nye Abraham nɔviŋutsu ƒe tɔgbuiyɔvi, eye menye tugbe ɖeɖekoe wòdze o, ewɔ ame hã. Edoa vivi ɖe amedzro ŋu, ke hã, mebaa ha ame o. Esime Eliezer bia tsii la, elɔ̃ faa nae. Gake ema nye nusi woate ŋu akpɔ mɔ na, elabena enye amedzrowɔwɔ ɖeɖefia si bɔ ɣemaɣi. Ke dzesi evelia si wòbia ya ɖe?\nRebeka gblɔ be: “Amegã, ànoe.” Gake mese ɖe afima ko o. Rebeka yi edzi be: “Madui na wò kposɔwo hã, vaseɖe esime wòaɖi kɔ na wo.” Ena kpekpeɖeŋu wu alesi dze. ‘Enumake Rebeka kɔ tsia ɖe lãto la me, eye wògaƒu du yi vudoa me ɖadu tsi la, eye wòdu tsi na eƒe kposɔwo katã’ kple dzonɔameme. Nyɔnu zazɛ̃ wònye. Nuŋlɔɖia gblɔ be: ‘Ŋutsu la zi kpi le ekpɔm dũ.’—Mose I, 24:19-21.\nEsime Eliezer kpɔe dze sii be ɖetugbi la nye Abraham ƒe ƒometɔ la, edze klo tsyɔ mo anyi heda akpe na Yehowa. Eliezer biae nenye be dzeƒe le fofoa ƒeme si woa kple eŋutimewo woadze fiẽ ma. Rebeka lɔ̃ be ẽ, eye wòsi du yi aƒeme ɖagblɔ amedzroawo ŋu nya.—Mose I, 24:22-28.\nEsi Rebeka nɔviŋutsu Laban kple fofoa Betuel ɖo to se Eliezer ƒe nyawo vɔ megbe la, wokpɔe dze sii be Mawue le mɔ fiamee. Rebeka kokokoe wotia na Isak. Wogblɔ be: “Kplɔe yii, ne wòanye wò aƒetɔ vi la srɔ̃, abe alesi Yehowa gblɔe ene!” Alekee Rebeka se le eɖokui me? Esi wobiae nenye be ayi hã la, nya ɖeka koe wògblɔ le Hebrigbe me, tsɔ ɖo eŋu be: “Melɔ̃.” Womezi edzi be wòalɔ̃ ɖe srɔ̃ɖeɖe sia dzi o. Abraham na eme kɔ be “ne nyɔnu la melɔ̃” be yeayi o la, ke menye Eliezer ye tu yeƒe atam la o. Gake Rebeka hã kpɔe be Mawu ƒe asi le nyaa me. Eyata enumake egblẽ eƒe ƒomea ɖi yi ɖaɖe ŋutsu si mekpɔ kpɔ o. Nyametsotso ma si wòwɔ dzinɔameƒotɔe nye xɔse ɖeɖefia si le etɔxɛ. Eya tututue nye tiatia nyuitɔ vavã!—Mose I, 24:29-59.\nRebeka tsyɔ nu ŋku me esime wòdo go Isak tsɔ ɖe ɖokuibɔbɔ fia. Isak ɖee wòzu srɔ̃a, eye ɖikeke mele eme o be le eƒe nɔnɔme nyuiwo ta, Isak lɔ̃e vevie.—Mose I, 24:62-67.\nRebeka tsi ko anɔ ƒe 19 sɔŋ. Mlɔeba la, efɔ fu, wonye venɔviwo, gake fua ɖe fu nɛ, elabena ɖeviawo nɔ ŋu ɖom wo nɔewo le eƒe dɔ me, si na Rebeka ƒo koko na Mawu. Míawo hã míate ŋu awɔ nu nenema ke ne míeɖo nɔnɔme sesẽwo me le agbe me. Yehowa se Rebeka ƒe gbedodoɖa eye wòfa akɔ nɛ. Dukɔ evee nye eƒe dɔmeviwo, eye “tsitsitɔ asubɔ ɖevitɔa.”—Mose I, 25:20-26.\nManye nya mawo ɖeɖeko tae Rebeka lɔ̃ via ɖevitɔ Yakob vevie ɖo o. Ðeviawo to vovo tso wo nɔewo gbɔ hã. Yakob nye “ame fafa” gake Esau ya metsɔ ɖeke le gbɔgbɔmenuwo me kura o, si na wòdzra eƒe ŋgɔgbevinyenye, gome si le esi be wòanyi Mawu ƒe ŋugbedodowo dome, la na Yakob ɖe nuɖuɖu agba ɖeka ko ta. Xiti-nyɔnu eve siwo Esau ɖe la fia bubu mademade gbɔgbɔmenuwo ŋu—efia vlododo gɔ̃ hã—si na wòzu nuxaxa geɖe na edzilawo.—Mose I, 25:27-34; 26:34, 35.\nEna Yakob Xɔ Yayraa\nBiblia megblɔe nenye be Isak nya be ele be Esau nasubɔ Yakob o. Ke hã, Rebeka kple Yakob siaa nya be eyae woayra. Rebeka ɖe afɔ aɖe enumake esi wòse be Isak di be yeayra Esau ne etsɔ adelã ɖo kplɔ̃ na fofoa vɔ megbe. Alesi wòwɔa nyametsotso hetsɔa dzo ɖe nu ŋui le eƒe ɖetugbi me la, nenemae wògakpɔtɔ le. ‘Egblɔ’ na Yakob be wòalé gbɔ̃vi eve vɛ na ye. Rebeka aɖa nuɖuɖu si dzɔa dzi na srɔ̃a. Ekema ele be Yakob nawɔ nu pɛpɛpɛ abe Esau ene ahaxɔ yayraa. Yakob melɔ̃ o. Fofoa anya godoo be ɖe wòle ye flum ahaƒo fi adee! Gake Rebeka zii ɖe edzi. Egblɔ nɛ be: “Vinye nye boŋ ŋue wò fiƒode la laɖi.” Eyata Rebeka ɖa nua, dzra Yakob ɖo abe Esau ene, eye wòdo mɔe be wòatsɔe ayi na ye srɔ̃.—Mose I, 27:1-17.\nWomegblɔ nusitae Rebeka wɔ afɔɖeɖe sia tẽ o. Ame geɖe ƒo nu tsi tre ɖe nusi wòwɔ ŋu, gake Biblia metsi tre ɖe eŋu o eye emegbe esi Isak va kpɔe be Yakob ye xɔ yayra la, eya hã metsi tre ɖe eŋu o. Ðe Isak yrae ɖe edzi boŋ. (Mose I, 27:29; 28:3, 4) Rebeka nya nusi Yehowa gblɔ ɖi ku ɖe viaŋutsuviawo ŋu. Eyata ewɔ afɔɖeɖewo tsɔ kpɔ egbɔ be Yakob naxɔ yayra si wòdze na la. Eme kɔ ƒã be esia wɔ ɖeka kple Yehowa ƒe lɔlɔ̃nu.—Romatɔwo 9:6-13.\nWoɖo Yakob Ðe Haran\nAzɔ Rebeka gblẽ Esau ƒe nugbeɖoɖo me esi wòƒoe ɖe Yakob nu be wòasi adzo vaseɖe esime foa ƒe dziku nu fa. Rebeka gblɔ eƒe ɖoɖoa na Isak, gake eƒo asa na nuƒoƒo tso Esau ƒe dzikudodoa ŋu. Eƒo koko na srɔ̃a ŋuɖɔɖotɔe boŋ hegblɔ nusi ŋu wòtsi dzi ɖo, heɖe eme be ne womewɔ afɔɖeɖe sia o la, Yakob ava ɖe Kanaan-nyɔnu. Susu sia ɖeɖe dzaa sɔ gbɔ akpɔ ŋusẽ ɖe Isak dzi wòade se na Yakob be wòaƒo asa na srɔ̃ ma ƒomevi ɖeɖe ahaɖoe ɖe Rebeka ƒomeawo gbɔ be wòaɖaɖe nyɔnu mawuvɔ̃la. Nuŋlɔɖi aɖeke meli si fia be Rebeka gakpɔ Yakob ake tso esia dzi o, gake Rebeka ƒe nuwɔnaa he yayra gbagowo vɛ na Israel-dukɔ si ava dzɔ la.—Mose I, 27:43–28:2.\nNusi míenya tso Rebeka ŋu naa eƒe nu dzea mía ŋu. Edze tugbe, gake eƒe mawusosroɖae nye eƒe tugbedzedze ŋutɔŋutɔ. Nɔnɔme mae Abraham nɔ mɔ kpɔm na be wòanɔ ye toyɔvi si. Eƒe nɔnɔme nyui bubuwo ƒo esi Abraham nɔ mɔ kpɔm na ta gɔ̃ hã. Eƒe xɔse kple dzinɔameƒo le Mawu ƒe mɔfiamewo dzi wɔwɔ me, eƒe veviedodonu, ɖokuibɔbɔ, kple dɔmenyowɔwɔ nye nɔnɔme siwo wòanyo be nyɔnu Kristotɔwo katã nasrɔ̃. Esiawoe nye nɔnɔme siwo dim Yehowa ŋutɔ le le nyɔnu siwo ɖoa kpɔɖeŋu nyui me vavã.\nƉoe Ɖe Amewo Ɖoe Ɖe Amewo Rebeka Nyɔnu Mawuvɔ̃la Si Doa Vevie Nu\nw04 4/15 axa 8-11\nÐe Wole Mawu ƒe Lɔlɔ̃nu Wɔma?\nƔeyiɣi si me Woawɔ Mawu ƒe Lɔlɔ̃nu le Anyigba Dzi\nEle Be Mawu Ƒe Amewo Nalɔ̃ Dɔmenyowɔwɔ\nNye Dɔmenyola Le Xexe Si Me Ŋutasesẽ Bɔ Ðo Me\nVomeɖaseɖiɖi na Eŋlisigbedola Siwo Le Mexico\nKomplutensia Biblia Si Le Gbe Vovovowo Me Gbegɔmeɖegbalẽ Xɔŋkɔ Aɖee Wònye\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA April 15, 2004\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA April 15, 2004\nGBETAKPƆXƆ—TATA SI MÍESRƆ̃NA April 15, 2004